text:
 |
 52012PC0776
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le tuairisciú tarluithe san eitlíocht shibhialta lena leasaítear Rialachán (AE) Uimh. 996/2010 agus lena n_aisghairtear Treoir Uimh. 2003/42/CE, Rialachán (CE) Uimh. 1321/2007 ón gCoimisiún agus Rialachán (CE) Uimh. 1330/2007 ón gCoimisiún /* COM/2012/0776 final - 2012/0361 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 1.1. Cúlra ginearálta an togra
 San Aontas Eorpach, tá meánráta bliantúil na
 dtionóiscí marfacha in oibríochtaí sceidealaithe do phaisinéirí cobhsaí a bheag
 nó a mhór le blianta beaga anuas. De réir an fháis atáthar a thuar a thiocfaidh
 ar aerthrácht sna deicheanna blianta amach romhainn meastar go dtiocfaidh méadú
 beagnach faoi dhó ar líon na n‐eitiltí faoi 2030. Dá bhrí sin, toisc go
 bhfuil an ráta tionóiscí marfacha cobhsaí, is cosúil go dtiocfaidh méadú ar líon
 na dtionóiscí mar thoradh ar an méadú seasta atá ag teacht ar an méid
 aerthráchta.
 Is córas frithghníomhach go príomha é an córas
 sábháltachta eitlíochta atá ann faoi láthair agus braitheann sé ar dhul chun
 cinn teicneolaíoch, ar reachtaíocht fhónta bunaithe ar mhaoirseacht rialála
 éifeachtúil, agus ar imscrúduithe mionsonraithe ar thionóiscí a mbíonn moltaí
 le haghaidh feabhsuithe sábháltachta mar thoradh orthu. Mar sin féin, cé gur
 den tábhacht é bheith in ann ceachtanna a fhoghlaim ó thionóiscí, is léir anois
 go bhfuil teorainn le cumas córas atá go hiomlán frithghníomhach feabhsuithe a
 thabhairt chun cinn. Sa chomhthéacs sin, thaobhaigh an Eagraíocht Eitlíochta
 Sibhialta Idirnáisiúnta (EESI) leis an aistriú i dtreo cur chuige sábháltachta
 a bheadh níos onnghníomhaí agus bunaithe ar fhianaise. Braitheann
 éifeachtúlacht córais onnghníomhaigh den sórt sin go mór ar an gcumas anailís a
 dhéanamh go córasach ar an bhfaisnéis shábháltachta ar fad atá ar fáil, lena n‐áirítear
 faisnéis faoi tharluithe eitlíochta sibhialta. Go deimhin, tá sonraí
 ríthábhachtach chun guaiseacha sábháilteachta a shainaithint, mar gan faisnéis
 fhónta a bheith ann ní bheadh in iarracht ar bith na guaiseacha a shainaithint
 ach tomhas.
 Ar leibhéal an Aontais Eorpaigh, tá an t‐aistriú
 i dtreo córais bhainistíochta sábháilteachta eitlíochta atá níos onnghníomhaí
 agus bunaithe ar fhianaise tosaithe cheana féin i ngeall ar gur glacadh Treoir 2003/42/CE[1]
 lena gceanglaítear ar na Ballstáit uile córas éigeantach tuairiscithe tarluithe
 a chur ar bun. Faoin reachtaíocht sin éilítear ar na Ballstáit faisnéis a
 bhailiú, a stóráil a chosaint agus a scaipeadh ar a chéile maidir le tarluithe
 eitlíochta sibhialta áirithe agus tá gairmithe eitlíochta faoi iallach
 tarluithe ina a gcuid oibríochtaí laethúla a thuairisciú. Críochnaíodh an
 reachtaíocht sin in 2007 le dhá rialachán cur chun feidhme[2].
 Bhunaigh an chéad cheann Stór Lárnach Eorpach inar athghrúpáladh na tarluithe
 eitlíochta sibhialta uile a bhailigh na Ballstáit, agus leag an dara ceann
 rialacha síos maidir le scaipeadh na faisnéise a bhí sa Stór Lárnach EorpachTá
 amach agus isteach le 600,000 tarlú stóráilte sa Stór Lárnach Eorpach faoi
 láthair agus tá méadú ag teacht ar an uimhir seo in aghaidh an lae.
 1.2. Na fáthanna is bonn leis an
 togra
 Le Treoir 2003/42/CE leagadh síos an bonn le
 haghaidh córais bhainistíochta sábháilteachta eitlíochta a bheadh onnghníomhach
 agus bunaithe ar fhianaise san Aontas Eorpach trí thuairisciú ar tharluithe a
 dhéanamh éigeantach. Mar sin féin ní féidir leis an Aontas Eorpach agus lena
 Bhallstáit an t‐aiseolas a fhaightear ó thaithí a úsáid go leordhóthanach
 faoi láthair chun tionóiscí a chosc agus ní leor an reachtaíocht atá ann faoi
 láthair chun cosc a chur ar an méadú ar líon na dtionóiscí agus na mbásanna
 gaolmhara a bheidh ann mar thoradh ar an bhfás atá tuartha.
 Is féidir an staid seo a mhíniú le roinnt fáthanna
 a bhaineann leis an reachtaíocht Eorpach atá ann faoi láthair.
 Ar an gcéad dul síos, dealraíonn sé, cé go bhfuil
 sonraí ríthábhachtach chun guaiseacha sábháilteachta a shainaithint, nach
 bhfuil feasacht leordhóthanach ann faoi tharluithe sábháilteachta. Is amhlaidh
 atá toisc, i bpáirt, neamhréiteach a bheith ann idir na Ballstáit maidir le
 raon na dtarluithe a thuairiscítear. Ina theannta sin bíonn eagla ar dhaoine
 aonair tuairisciú (saincheist an “Chultúir Chóir”). Go deimhin le go mbeifí in
 ann an sprioc le haghaidh tuairisciú a bhaint amach, mar atá tuairisciú iomlán,
 ní mór lánmhuinín a bheith ag daoine aonair sa chóras, mar go n‐iarrtar
 orthu go háirithe tuairisciú a dhéanamh ar bhotúin a d’fhéadfadh a bheith
 déanta acu féin nó ar chuir siad leo. Mar sin féin, ní thugtar an chosaint
 chéanna do dhaoine aonair sna Ballstáit éagsúla agus is eagal leo go ngearrfadh
 a gceannasaithe pionós orthu nó go n‐ionchúiseofaí iad. Ina theannta sin,
 ní leor mar a thiomsaítear tarluithe de dheasca tosca eile freisin, amhail
 easpa oibleagáide, ar leibhéal an AE, scéim thuairiscithe dheonach a bhunú chun
 na scéimeanna éigeantacha a chomhlánadh, agus easpa soiléireachta maidir le
 hoibleagáidí tuairiscithe tarluithe agus maidir leis an sreabhadh faisnéise.
 Ar an dara dul síos, ní dhéantar sonraí tarluithe
 a chomhtháthú ar bhealach comhchuibhithe agus struchtúrtha, rud a fhágann go
 mbíonn an fhaisnéis ar chaighdeán íseal agus go mbíonn na sonraí neamhiomlán.
 Cuireann sé sin isteach ar chomhsheasmhacht agus ar fhónamh na faisnéise agus
 cuireann sé teorainn lena húsáid chun críocha sábháilteachta.
 Ar an tríú dul síos, tá constaicí dlí agus
 eagrúcháin ar rochtain leordhóthanach a áirithiú ar fhaisnéis atá sa Stór
 Lárnach Eorpach. Go deimhin, de réir na reachtaíochta Eorpaí ní mór faisnéis
 áirithe a chur ó aithint. Cé gurb é cuspóir forálacha den sórt sin faisnéis
 shábháilteachta íogair a chosaint, is é an iarmhairt phraiticiúil air nach
 mbíonn fíricí tábhachtacha maidir le sábháilteacht, amhail an tuairisc iarbhír
 ar an tarluithe, ar fáil do na húdaráis.
 Ar deireadh, níl forálacha sa reachtaíocht atá ann
 faoi láthair a léireodh conas ba cheart do na Ballstáit na sonraí a bhailítear
 a úsáid. Mar sin féin, maidir le prionsabail a bhaineann le hanailís agus le
 hobair leantach ar fhaisnéis arna bailiú trí chórais tuairiscithe tarluithe, ó
 ghlacadh na Treorach i leith, aontaíodh iad ag leibhéal idirnáisiúnta ach níor
 trasuíodh go fóill sa reachtaíocht Eorpach iad. Dá thoradh sin tá an‐eagsúlacht
 idir na Ballstáit ó thaobh a gcur chuige de’.
 1.3. Cuspóirí an togra
 Ba é príomhchuspóir an tionscnaimh tacú leis an
 laghdú ar líon na dtionóiscí aerárthaigh agus na mbásanna gaolmhara, trí na
 córais atá ann faoi láthair a fheabhsú, ar an leibhéal náisiúnta agus ar
 leibhéal na hEorpa araon, agus tarluithe eitlíochta sibhialta a úsáid le
 haghaidh easnaimh shábháilteachta a cheartú agus cosc a chur orthu tarlú an athuair.
 Is iad seo a leanas na cuspóirí sonracha:
 (1)
 A áirithiú go mbailítear gach tarlú a chuireann
 sábháilteacht eitlíochta i mbaol nó a chuirfeadh i mbaol í agus go dtugann siad
 pictiúr críochnúil soiléir maidir le rioscaí sábháilteachta san Aontas Eorpach
 agus ina Bhallstáit;
 (2)
 A áirithiú maidir le sonraí a eascraíonn as
 tarluithe tuairiscithe agus a stóráiltear sna bunachair shonraí agus sa Stór
 Lárnach Eorpach go bhfuil siad críochnúil agus d’ardchaighdeán.
 (3)
 A áirithiú go bhfuil teacht leordhóthanach ag na
 húdaráis chuí ar an bhfaisnéis shábháilteachta ar fad arna stóráil sa Stór
 Lárnach Eorpach agus go n‐úsáidtear chun críocha feabhsú sábháilteachta
 amháin í.
 (4)
 A áirithiú go ndéantar anailís éifeachtúil ar
 tharluithe, go sainaithnítear guaiseacha sábháilteachta agus go dtugtar aghaidh
 orthu más ábhartha agus go ndéantar faireachán ar éifeachtacht shábháilteachta
 na ngníomhaíochtaí a dtugtar fúthu.
 1.4. Forálacha atá ann cheana i
 réimse an togra
 Baineann an togra le rialachán a ghlacadh maidir
 le tuairisciú tarluithe in eitlíocht shibhialta. Tá sé beartaithe an Rialachán
 nua seo a chur in ionad Threoir 2003/42/CE, a rialacha cur chun feidhme,
 Rialachán (CE) Uimh. 1321/2007 ón gCoimisiún agus Rialachán (CE) Uimh. 1330/2007
 ón gCoimisiún, agus tá sé beartaithe Rialachán (AE) Uimh. 996/2010[3]
 a leasú leis. Ní théitear i ngleic le creat ginearálta a bhunú le haghaidh
 tarluithe a thuairisciú san Aontas Eorpach go díreach trí fhorálacha ar bith
 eile.
 1.5. Comhsheasmhacht le beartais
 eile agus le cuspóirí an Aontais Eorpaigh
 Tá an tionscnamh seo ar cheann de na
 gníomhaíochtaí is gá le haghaidh an Limistéir Iompair Eorpaigh Aonair mar a
 thuairiscítear sa Pháipéar Bán a d’eisigh an Coimisiún in 2011 dar teideal “Roadmap
 to a Single EuropeanTransport Area – Towards a competitive and resource
 efficient transport system” (“Treochlár um Limistéar Iompair Eorpach
 Aonair – i dtreo córas iompair atá iomaíocht agus tíosach ar acmhainní”)[4].
 Aibhsíodh é freisin mar phointe do ghníomhaíocht sa Teachtaireacht ón
 gCoimisiún maidir le “Setting up a Safety Management System for Europe”
 (“Córas Bainistithe Sabháilteachta don Eoraip a bhunú”)[5].
 2. TORTHAÍ NA gCOMHAIRLIÚCHÁN LEIS NA
 PÁIRTITHE LEASMHARA AGUS MEASÚNÚ TIONCHAIR
 2.1. Comhairliúchán leis na
 páirtithe leasmhara agus úsáid saineolais
 Le linn na céime ullmhúcháin rinneadh
 comhairliúcháin chuimsitheacha maidir leis na prionsabail ghinearálta agus leis
 na caighdeáin íosta le haghaidh comhairliúcháin leis na páirtithe leasmhara ag
 an gCoimisiún.
 Chuaigh an Coimisiún i gcomhairle leis na 27 Ballstát
 trí cheistneoir a cuireadh amach an 7 Aibreán 2011. Fuair an
 Coimisiún freagraí ó na Ballstáit uile diomaite de cheann amháin. Rinne an
 Coimisiún roinnt cuairteanna ar an láthair freisin sna Ballstáit.
 Chuaigh an Coimisiún i gcomhairle le páirtithe
 leasmhara agus leis an bpobal i gcoitinne trí chomhairliúchán poiblí a
 thionscnaíodh ón 24 Meitheamh go dtí an 15 Meán Fómhair 2011 ar
 an suíomh gréasáin “Your Voice in Europe” (“Do Ghuthsa san Eoraip”). San
 iomlán, tugadh 61 freagra[6]
 Agus Treoir 98/500/CE[7]
 ón gCoimisiún á cur i bhfeidhm iarradh ar Choiste Idirphlé Shóisialta na
 hEitlíochta Sibhialta seasamh foirmiúil a ghlacadh maidir leis an athbhreithniú
 de réir mar is gá. Ina theannta sin, iarradh tuairim ar Líonra Eorpach na
 nÚdarás um Imscrúdú Sabháilteachta san Eitlíocht Shibhialta (ENCASIA) i
 gcomhréir le hAirteagal 7(3) den Rialachán (AE) Uimh. 996/2010.
 Tugadh cuireadh do na comhpháirtithe leasmhara
 agus do na húdaráis go léir chuig ceardlann a d’eagraigh an Coimisiún a dhírigh
 isteach ar shaincheist “”an “Chultúir chóir” agus a tharla an 19 Aibreán 2012[8].
 D’iarr an Coimisiún tuairim freisin ar an
 Maoirseoir Eorpach ar Chosaint Sonraí. Ar deireadh, tá staidéar curtha i gcrích
 maidir le haicmiú rioscaí comhchoitinn ar tharluithe shibhialta a bhunú.
 D’úsáid an Coimisiún an t‐eolas seo uile
 chun an Measúnú Tionchair agus an togra a dhréachtú.
 2.2. Measúnú Tionchair
 Tugann an Measúnú Tionchair forbhreathnú ar na
 roghanna éagsúla a pléadh. Pléadh trí phacáiste beartas, le cois na rogha gan
 aon athrú a thabhairt isteach ar an staid reatha, chun measúnú a dhéanamh ar an
 dóigh ina bhféadfadh athbhreithniú a dhéanamh ar Threoir 2003/42/CE.
 Tá sé mar aidhm ag pacáiste beartas 1 an córas
 reatha a fheabhsú trí na buneilimintí le haghaidh córais thuairiscithe
 tarluithe iomlán agus a thionchar ar fheabhsú sábháilteachta eitlíochta a bhunú
 tríd an leasú íosta is gá a dhéanamh agus sin amháin ar an reachtaíocht agus
 moltaí agus treoracha a ghlacadh más féidir. Is ann atá na bearta beartais is
 lú déine dar sainaithníodh.
 Is é atá i bpacáiste beartais 2 pacáiste beart
 beartais níos uaillmhianaí ina bhfuil athbhreithniú suntasach ar reachtaíocht
 an AE maidir le tuairisciú tarluithe. Féachann sé leis an gcóras reatha a
 fheabhsú trí na ceanglais reachtacha is gá a bhunú chun córas tuairiscithe
 tarluithe éifeachtúil a áirithiú ag gach leibhéal agus tacú le tionóiscí
 aerárthaí a laghdú trí phróisis a bhunú chun anailís a dhéanamh ar shonraí arna
 mbailiú, chun bearta iomchuí a ghlacadh agus chun faireachán a dhéanamh ar
 éifeachtacht an chórais i dtéarmaí feabhsúcháin shábháilteachta.
 Tá sé mar aidhm ag pacáiste 3 an córas atá ann
 faoi láthair a fheabhsú trí inniúlachtaí na mBallstát maidir le tuairisciú
 tarluithe a aistriú chuig leibhéal an AE agus, mar a leagtar amach i bpacáiste
 beartais 2, ceanglais a bhunú maidir le hanailís ar tharluithe mar aon le
 glacadh na ngníomhaíochtaí sábháilteachta is gá agus faireachán a dhéanamh ar
 fheabhsúchán. Faoin bpacáiste seo, aistrítear an fhreagracht scéimeanna
 tuairiscithe tarluithe a bhunú agus a bhainistiú chuig an nGníomhaireacht
 Eorpach um Shábháilteacht Eitlíochta (EASA).
 I bhfianaise an mheasúnaithe a rinneadh ar na
 pacáistí beart éagsúla ar bhonn critéar éifeachtúlachta, éifeachtachta agus
 comhsheasmhachta, moltar pacáiste beartais 2 a chur chun feidhme as siocair gur
 mó an sochar a thiocfadh as ná an costas a bheadh air. Is é an t‐aon
 rogha amháin a chomhlíonann na cuspóirí sainaitheanta, mar is léir ón Measúnú
 Tionchair. Mar sin is é an pacáiste beartais sin is bonn leis an togra seo.
 3. EILIMINTÍ DLÍ AN TOGRA
 3.1. Achoimre ar an togra
 3.1.1. Tarluithe a bhailiú níos fearr
 Bunaítear leis an togra an timpeallacht chuí chun
 a áirithiú go dtuairiscítear gach tarlú a chuireann sábháilteacht eitlíochta i
 mbaol nó a d’fhéadfadh é a chur i mbaol.
 Ar an gcéad dul síos, coinníonn an togra an
 oibleagáid córais thuairiscithe tarluithe éigeantacha a bhunú agus liostaíonn
 sé na daoine a mbeidh orthu tuairisciú chomh maith leis na tarluithe a bheidh
 le tuairisciú faoi chuimsiú na gcóras sin. Le taobh an chórais éigeantaigh,
 ceanglaítear sa togra córais dheonacha a bhunú a mbeidh sé mar aidhm acu
 tarluithe a bhailiú nár tuairiscíodh faoi chuimsiú na gcóras éigeantach.
 Tá forálacha sa togra freisin a áirithíonn go
 bhfuil an timpeallacht chuí ann chun gairmithe eitlíochta a spreagadh chun
 faisnéis a bhaineann le sábháilteacht a thuairisciú trína gcosaint ó phionós
 ach amháin i gcásanna mórfhaillí.
 3.1.2. An sreabhadh faisnéise a
 shoiléiriú
 Forchuirtear leis an Treoir reatha ar dhaoine
 aonair tarluithe a thuairisciú go díreach le hÚdaráis na mBallstát ach, i
 ndáiríre, faigheann Údaráis na mBallstát an chuid is mó de thuarascálacha
 tarluithe ó eagraíochtaí a ndéanann iad a bhailiú ó dhaoine aonaracha mar chuid
 dá bpróisis bhainistithe sábháilteachta. Cuirtear an éabhlóid sin san áireamh
 sa togra agus tugtar ceanglais ar eagraíochtaí isteach. Ní mór d’eagraíochtaí
 agus do na Ballstáit córais thuairiscithe tarluithe a bhunú a chuirfidh ar a
 gcumas guaiseacha sábháilteachta a shainaithint. Tarchurfar na tarluithe a
 bhailíonn eagraíochtaí chuig údaráis inniúla na mBallstát nó chuig
 Gníomhaireacht Eorpach um Shábháilteachta Eitlíochta (EASA) más ábhartha. Comhiomlánófar
 gach tarlú a bhailíonn na Ballstáit, eagraíochtaí agus EASA isteach sa Stór
 Lárnach Eorpach.
 3.1.3. Cáilíocht fheabhsaithe agus
 iomláine sonraí
 Áirítear leis an togra roinnt forálacha a bhfuil
 sé mar chuspóir acu cáilíocht agus iomláine na dtuarascálacha tarluithe a
 fheabhsú agus a mbeifear in ann na príomhréimsí rioscaí agus an gá le
 gníomhaíocht a shainaithint ar shlí níos fearr mar gheall orthu.
 Ní mór faisnéis íosta a bheith sna tuarascálacha
 tarluithe agus saineofar réimsí sonraí éigeantacha amhail dáta an tarlaithe,
 catagóir an tarlaithe nó insint an tarlaithe. Áirítear ar an togra freisin an
 oibleagáid tarluithe a aicmiú i dtéarmaí riosca de réir comhscéime aicmiúcháin
 riosca Eorpaí. Ina theannta sin, ba cheart próisis a chur chun feidhme chun
 comhsheasmhacht a áirithiú idir tuarascáil tarlaithe agus an fhaisnéis thosaigh
 arna bailiú ón tuairisceoir. Ar deireadh tacóidh an Coimisiún leis na Ballstáit
 cáilíocht sonraí níos airde agus caighdeáin iomaíochta níos airde a bhaint
 amach trí thacú le forbairt ábhair threoraigh agus trí úsáid ceardlann. Ba
 cheart go ndíreoidh sé sin ar chomhtháthú seasmhach aonfhoirmeach sonraí sna
 bunachair shonraí a áirithiú.
 3.1.4. Malartú faisnéise níos fearr
 Tugann an togra aghaidh ar an ngá le malartú
 faisnéise níos fearr trí na rialacha atá ann a neartú.
 Dá réir sin, leis an rochtain atá ag na Ballstáit
 agus ag an EASA ar an Stór Lárnach Eorpach, ina bhfuil gach tarlú a bhailigh na
 Ballstáit chomh maith leis an EASA, cuirtear rochtain ar na sonraí agus ar an
 bhfaisnéis ar fad atá sa bhunachar sonraí. Tugtar go háirithe leis na forálacha
 sin cead do na Ballstáit rochtain a bheith acu ar shonraí sábháilteachta maidir
 le tarluithe a tharla ina n‐aerspás ach a thuairiscigh agus a mheasúnaigh
 Údarás Ballstáit eile.
 Ina theannta sin, nuair a shainaithníonn údarás
 cúrsaí sábháilteachta a meastar leas a bheith ag údarás eile iontu, i measúnú
 sonraí arna mbailiú trí chórais thuairiscithe tarluithe, cuirfidh sé an
 fhaisnéis ar aghaidh go tráthúil.
 Ar deireadh, chun malartú sonraí agus faisnéise a
 éascú, iarrtar sa téacs gach tuarascáil tarlaithe a bheith comhoiriúnach le
 bogearraí ECCAIRS (úsáideann gach Ballstát na bogearraí sin agus úsáidtear le
 haghaidh an Stóir Lárnaigh Eorpaigh iad) agus leis an tacsanomaíocht ANDREP (an
 tacsanomaíocht a úsáidtear freisin i mbogearraí ECCAIRS).
 3.1.5. Cosaint níos fearr ar úsáid
 mhíchuí faisnéis shábháilteachta
 Má tá rochtain níos leithne ar shonraí agus ar
 fhaisnéis sábháilteachta sa Stór Lárnach Eorpach, is gá a áirithiú gur chun
 críocha iomchuí a úsáidtear iad.
 Ó thaobh sin de, neartaíonn an togra na rialacha a
 áirithíonn nach féidir iad a chur ar fáil ná iad a úsáid ach chun sábháilteacht
 eitlíochta a choinneáil nó a fheabhsú, sa bhreis ar an oibleagáid rúndacht na
 sonraí arna mbailiú a ráthú.
 Féachann an téacs le maolú a dhéanamh ar an
 éifeacht dhiúltach a d’fhéadfadh a bheith ann do shábháilteacht eitlíochta
 nuair a d’úsáidfeadh údaráis bhreithiúnacha na sonraí sin, trína leagan síos
 nach mór réamhshocruithe a ghlacadh chun forálacha a bhunú lena n‐aimseofar
 an chothromaíocht cheart idir an dá leas phoiblí atá i dtreis (ceartas agus
 sábháilteacht eitlíochta).
 3.1.6. Cosaint níos fearr don
 tuairisceoir chun fáil leantach ar fhaisnéis a áirithiú
 Neartaítear leis an togra na rialacha maidir le
 cosaint an tuairisceora tarluithe chun a áirithiú go bhfuil muinín ag daoine as
 an gcóras agus go dtuairiscítear faisnéis shábháilteachta iomchuí.
 Dá réir sin, deimhnítear sa téacs an oibleagáid
 tuarascálacha tarluithe a chur ó aithint agus ní thugann sé cead rochtana ach
 do dhaoine áirithe ar shonraí atá sainaitheanta go hiomlán. Ina theannta sin,
 iarrtar ar na Ballstáit gan imeachtaí a thionscnamh ach amháin i gcásanna
 mórfhaillí.
 Déantar an riail faoina mbeidh fostaithe saor ó
 réamhchlaonadh óna bhfostóir a threisiú, ach amháin i gcásanna mórfhaillí, ar
 bhonn na faisnéise arna tuairisciú de réir na rialacha a fhoráiltear leis an
 rialacháin seo. Iarrtar ar eagraíochtaí freisin beartas a ghlacadh ina
 léirítear conas a ráthaítear cosaint na bhfostaithe.
 Ar deireadh, bunaítear comhlachtaí náisiúnta, rud
 a ligeann d’fhostaithe sáruithe ar na rialacha lena ráthaítear a gcosaint a
 thuairisciú agus ba cheart pionóis a ghlacadh más iomchuí.
 3.1.7. Ceanglas a thabhairt isteach
 maidir le hanailís faisnéise agus gníomhaíochtaí leantacha a ghlacadh ar an
 leibhéal náisiúnta
 Cuireann an togra an t‐aistriú i dtreo
 córais shábháilteachta níos onnghníomhaí agus bunaithe ar fhianaise chun cinn
 san Eoraip ar an ábhar go bhforchuirtear ceanglais nua ann lena dtrasuítear na
 rialacha a bhaineann le hanailís agus leanúint na dtarluithe arna mbailiú, a
 comhaontaíodh ar an leibhéal idirnáisiúnta, isteach i ndlí an AE.
 Tá ceangal ar eagraíochtaí agus ar na Ballstáit
 anailís a dhéanamh ar an bhfaisnéis arna bailiú trí chórais thuairiscithe
 tarluithe chun rioscaí sábháilteachta a shainaithint agus gníomhaíochtaí a
 ghlacadh chun aon easnamh sábháilteachta arna shainaithint a leigheas. Déanfar
 faireachán ar éifeachtúlacht na ngníomhaíochtaí sin ó thaobh feabhsúcháin ar
 shábháilteacht de agus tabharfar faoi thuilleadh gníomhaíochta más gá.
 3.1.8. Anailís níos láidre ar
 leibhéal an AE
 Tá bunaithe cheana le hAirteagal 19 de
 Rialachán (AE) Uimh. 996/2010 an prionsabal go ndéanfaidh EASA agus na
 Ballstáit anailís ar an bhfaisnéis atá sa Stór Lárnach Eorpach. Déantar an
 prionsabal sin a threisiú agus an comhoibriú leanúnach a chur ar bhonn foirmiúil
 laistigh de Líonra d’Anailísithe Sábháilteachta Eitlíochta ar a bhfuil EASA ina
 chathaoirleach.
 Comhlánóidh anailís ar leibhéal an AE an méid a
 dhéantar ar an leibhéal náisiúnta go háirithe trí fhadhbanna is féidir a bheith
 ann agus príomhréimsí rioscaí a shainaithint ar an leibhéal Eorpach. Tacóidh
 comhscéim aicmiúcháin riosca an AE leis an tasc sin trí gach tarlú a bhailigh
 na Ballstáit a aicmiú ar bhonn comhchuibhithe.
 Bainfidh an Clár Eorpach um Shábháilteacht
 Eitlíochta agus an Plean Eorpach um Shábháilteacht Eitlíochta leas araon as an
 anailís agus as na gníomhaíochtaí a chuireann an Líonra d’Anailísithe
 Sábháilteachta Eitlíochta i gcrích.
 3.1.9. Trédhearcacht fheabhsaithe don
 phobal i gcoitinne
 Cé go n‐urramaítear sa togra an rúndacht is
 gá maidir le faisnéis áirithe, tugann sé tuilleadh trédhearcachta isteach
 maidir le cúrsaí sábháilteachta eitlíochta don phobal i gcoitinne toisc go
 bhfoilseofar athbhreithnithe sábháilteachta bliantúla ina mbeidh faisnéis faoi
 ghníomhaíochtaí arna nglacadh i gcur i bhfeidhm an rialacháin seo, treochtaí
 agus sonraí chomhiomlánaithe.
 3.2. Bunús dlí
 Tá an togra bunaithe ar Airteagal 100(2) den
 CFAE.
 3.3. Prionsabal na coimhdeachta
 Tá feidhm ag prionsabal na coimhdeachta sa mhéid
 is nach bhfuil an togra faoi réir inniúlacht eisiach an Aontais Eorpaigh. Ní
 féidir leis na Ballstáit cuspóirí an togra a bhaint amach ar bhonn aonraic. Is
 fearr is féidir do ghníomhú an AE cuspóirí an togra seo a bhaint amach.
 Is fearr a éireoidh le gníomhaíocht Eorpach
 cuspóirí an togra a ghnóthú ar na cúiseanna seo a leanas. Ar an gcéad dul síos,
 is gá comhchuibhiú a dhéanamh ar tharluithe agus ar na rialacha a bhaineann le
 húsáid agus le cosaint faisnéise agus le cosaint an tuairisceora; agus ar an
 dara dul síos, is gá ar bhonn sábháilteachta an córas malartaithe faisnéise
 idir na Ballstáit a neartú agus a áirithiú go ndéantar anailís ar an bhfaisnéis
 sin agus go nglactar gníomhaíochtaí leantacha sna Ballstáit uile. Ina theannta
 sin ní féidir saincheisteanna amhail rochtain ar shonraí sa Stór Lárnach
 Eorpach agus próisis agus uirlisí a bhunú chun anailís a dhéanamh ar shonraí sa
 Stór Lárnach Eorpach a ghnóthú ar an leibhéal náisiúnta ar an ábhar go
 mbaineann sé le bunachar sonraí Eorpach ar cheart gníomhú ina leith ar leibhéal
 an AE. Tá gníomhú ar an leibhéal náisiúnta go hiomlán riachtanach ach ní leor é
 chun dea‐fheidhmiú an chórais ina iomláine a áirithiú agus chun cur le
 feabhsú aershábháilteachta. Go deimhin, ní féidir leis na Ballstáit feabhsú
 aershábháilteachta a ghnóthú go leordhóthanach ar an ábhar nach bhfuil na
 córais thuairiscithe a úsáideann na Ballstáit ar leithlí chomh héifeachtúil
 céanna le gréasán comhordaithe ina malartaítear faisnéis agus a bhfuil sé de
 chumas aige fadhbanna sábháilteachta a d’fhéadfadh a bheith ann agus príomhréimsí
 rioscaí a shainaithint ar an leibhéal Eorpach.
 Dá bhrí sin, comhlíonann an togra prionsabal na
 coimhdeachta.
 3.4. Prionsabal na comhréireachta
 Comhlíonann an togra prionsabal na comhréireachta.
 Tá na hualaí breise atá ann don tionscal agus do na húdaráis náisiúnta teoranta
 dá bhfuil riachtanach chun éifeachtúlacht agus cáilíocht iomlán an chórais a
 fheabhsú. Cé go mbaineann costais leis an togra ó thaobh cur chun feidhme
 forálacha a bhaineann le hanailís agus leanúint tarluithe, táthar ag dréim le
 go ndéanfar iad a fhritháireamh in aghaidh na leasuithe eacnamaíocha arna
 ngnóthú trí líon laghdaithe tionóiscí agus básanna gaolmhara.
 3.5. Rogha na hionstraime dlí
 Ba cheart feidhm ghinearálta a bheith ag an
 ionstraim dlí. Rialachán an ionstraim atá beartaithe.
 Ní bheadh modhanna eile leormhaith go háirithe ar
 na cúiseanna seo a leanas:
 ·
 bunaítear leis an togra cearta agus oibleagáidí le
 haghaidh na Gníomhaireachta Eorpaí um Shábháilteacht Eitlíochta, rud a
 chuireann cosc ar úsáid treorach;
 ·
 is le cur chun feidhme dibhéirseach i measc na
 mBallstát a bhaineann a lán de na heasnaimh agus de na réimsí ina bhfuil
 fadhbanna a shainaithnítear sa chreat dlí atá ann faoi láthair. Léirítear leis
 an éagsúlacht i gcleachtais a eascraíonn as an Treoir atá ann faoi láthair
 nach é Treoir an ionstraim iomchuí chun cur i bhfeidhm dlí comhsheasmhach
 agus d’aon ghuth a ghnóthú i réimse ina bhfuil gá leis ar chúiseanna
 sábháilteachta.
 Ar an ábhar sin, Rialachán is fearr a oireann mar
 ionstraim dlí, ó nár leor roghanna eile leis na cuspóirí a bhfuiltear ag díriú
 orthu a bhaint amach.
 4. IMPLEACHT BHUISÉADACH
 Tá na himpleachtaí buiséadacha a bhaineann le
 comhscéim aicmiúcháin rioscaí an AE a bhunú agus leis an mbuiséad arna
 leithdháileadh ar fhorbairt ECCAIRS agus le bainistiú an Stóir Lárnaigh
 Eorpaigh cumhdaithe cheana sa Chreat Airgeadais Ilbhliantúil.
 Tá baint ag impleacht bhuiséadach an togra seo le
 hacmhainní breise daonna don Ghníomhaireacht Eorpach um Shábháilteacht
 Eitlíochta (don Líonra d’Anailísithe) agus le buiséad breise le haghaidh misean
 agus gníomhaíochtaí for‐rochtana.
 Déanfar acmhainní daonna breise (2 phost a
 mheastar ag €300,000 in aghaidh na bliana) agus buiséad breise (gníomhaíochtaí
 for-rochtana a mheastar ag €65,000 in aghaidh na bliana) a chumhdach le hath‐imlonnú
 laistigh de na hacmhainní atá ag an nGníomhaireacht cheana, agus mar sin de
 beidh tionchar neodrach ann maidir le buiséad an AE.
 5. EILIMINTÍ ROGHNACHA
 5.1. Simpliú
 Foráiltear leis an togra maidir le simpliú na
 reachtaíochta, ó tharla go ngabhann sé ionad Treorach agus dhá Rialachán ón
 gCoimisiún le gníomh amháin, Rialachán ó Pharlaimint na hEorpa agus ón
 gComhairle, agus ní bheidh bearta cur chun feidhme náisiúnta de dhíth.
 5.2. Aisghairm na reachtaíochta
 atá ann cheana
 Beidh mar thoradh ar ghlacadh an togra go ndéanfar
 Treoir 2003/42/EC, Rialachán (CE) Uimh. 1321/2007 ón gCoimisiún agus
 Rialachán (CE) Uimh.1330/2007 ón gCoimisiún a aisghairm agus Rialachán (AE) Uimh. 996/2010
 a leasú.
 5.3. An Limistéar Eorpach
 Eacnamaíoch
 Ábhar a bhaineann leis an LEE atá sa ghníomh atá
 beartaithe agus ba cheart, dá bhrí sin, an Limistéar Eorpach Eacnamaíoch a
 chuimsiú leis.
 2012/0361 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir le tuairisciú tarluithe san eitlíocht
 shibhialta lena leasaítear Rialachán (AE) Uimh. 996/2010 agus lena n‐aisghairtear
 Treoir Uimh. 2003/42/CE, Rialachán (CE) Uimh. 1321/2007 ón
 gCoimisiún agus Rialachán (CE) Uimh. 1330/2007 ón gCoimisiún
 (Téacs atá ábhartha maidir leis an LEE)
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 100(2) de,
 Ag féachaint don togra ón gCoimisiún Eorpach,
 Tar éis an dréachtghníomh reachtach a chur
 chuig na Parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa[9],
 Ag féachaint don tuairim ó Choiste na Réigiún[10],
 Tar éis dul i gcomhairle leis an Maoirseoir
 Eorpach ar Chosaint Sonraí[11]
 Ag gníomhú dóibh i gcomhréir leis an
 ngnáthnós imeachta reachtach,
 De bharr an méid seo a leanas:
 (1) Ba cheart leibhéal ginearálta
 sábháilteachta atá ard agus aonfhoirmeach a áirithiú san eitlíocht shibhialta
 san Aontas agus ba cheart gach iarracht a dhéanamh líon na dtionóiscí agus na
 dteagmhas a laghdú chun muinín an phobail as an iompar eitlíochta a
 áirithiú.
 (2) Tá ráta na dtionóiscí
 marfacha san eitlíocht shibhialta tar éis fanacht seasmhach go leor ar an
 iomlán le deich mbliana anuas; mar sin féin is údar imní é go bhféadfadh méadú
 ar líon na dtionóiscí a bheith mar thoradh ar an méadú ar thrácht atá tuartha
 sna deicheanna blianta atá amach romhainn agus ina dhaidh sin.
 (3) Is é aidhm Rialachán (AE) Uimh. 996/2010
 ó Pharlaimint na hEorpa agus ón gComhairle an
 20 Deireadh Fómhair 2010 maidir le tionóiscí agus teagmhais
 eitlíochta sibhialta a imscrúdú agus a chosc[12] cosc a chur ar
 thionóiscí trí sheoladh imscrúduithe sábháilteachta atá tapa, éifeachtúil agus
 cáilíochtúil a éascú. Faoin Rialachán seo níor cheart go gcuirfí isteach ar
 phróiseas na n‐imscrúduithe tionóiscí agus teagmhas a bhainistíonn
 údaráis náisiúnta um imscrúdú sábháilteachta mar atá sainithe i Rialachán (AE) Uimh. 996/2010.
 (4) De réir na taithí roimhe seo,
 sula dtarlaíonn tionóisc, is minic go léiríonn roinnt teagmhas agus go leor
 easnamh eile go bhfuil guaiseanna sábháilteachta ann. Ina theannta sin, cé gur
 den tábhacht é bheith in ann ceachtanna a fhoghlaim ó thionóiscí, is léir anois
 go bhfuil teorainn le cumas córas atá go hiomlán frithghníomhach feabhsuithe a
 thabhairt chun cinn. Ba cheart don Aontas agus dá Bhallstáit bogadh i dtreo
 próiseas sábháilteachta atá níos onnghníomhaí agus bunaithe ar fhianaise agus
 ina ndírítear ar thionóisc a chosc trí anailís a dhéanamh ar an bhfaisnéis
 sábháilteachta ar fad atá le fáil, lena n‐áirítear faisnéis faoi
 tharluithe eitlíochta sibhialta.
 (5) Le sábháilteacht eitlíochta
 sibhialta a fheabhsú ní mór faisnéis ábhartha maidir le sábháilteacht
 eitlíochta sibhialta a thuairisciú, a bhailiú, a stóráil, a chosaint, a
 mhalartú agus a scaipeadh agus anailís a dhéanamh uirthi agus ní mór bearta
 sábháilteachta iomchuí a dhéanamh ar bhonn na faisnéise arna bailiú. Ba cheart
 d'údaráis sábháilteachta eitlíochta ábhartha na mBallstát, d'eagraíochtaí mar
 chuid dá gcóras bainistíochta sábháilteachta agus don Ghníomhaireacht Eorpach
 um Shábháilteacht Eitlíochta (EASA) an cur chuige onnghníomhach agus bunaithe
 ar fhianaise a chur chun feidhme.
 (6) Ba cheart córais tuairiscithe
 éigeantacha agus deonacha a bhunú trína bhféadfaidh daoine aonair sonraí a
 thuairisciú maidir le tarluithe agus ba cheart an fhaisnéis a bhaileofar a
 aistriú chuig an údarás atá inniúil ar bheart a dhéanamh ar bhonn na dtarluithe
 arna mbailiú chun sábháilteacht eitlíochta sibhialta a fheabhsú.
 (7) Tá catagóirí éagsúla
 pearsanra a oibríonn san eitlíocht shibhialta a fheiceann teagmhais a bhfuil
 leas le baint astu chun tionóiscí a chosc agus ba cheart dóibh iad a
 thuairisciú dá bharr sin.
 (8) Ba cheart modhanna eile a
 spreagadh chun faisnéis sábháilteachta a bhailiú le taobh na gcóras a
 cheanglaítear leis an reachtaíocht seo chun an fhaisnéis ar fad a fháil a
 d'fhéadfadh cur le feabhsú na sábháilteachta eitlíochta.
 (9) Ba cheart rochtain iomlán a
 thabhairt d'údaráis um imscrúdú sábháilteachta ar shonraí a bailíodh maidir le
 tarluithe nó ar thuarascálacha tarluithe atá stóráilte ag a mBallstát chun a
 chinneadh cé na teagmhais óna dteastaíonn imscrúdú sábháilteachta agus óna
 dtiocfaidh ceachtanna sábháilteachta ar mhaithe le sábháilteacht eitlíochta.
 (10) Tá sé ríthábhachtach sonraí a
 fháil atá iomlán agus de dhea‐cháilíocht mar i gcás anailíse agus
 treochtaí atá bunaithe ar shonraí míchruinne d'fhéadfadh torthaí míthreoracha a
 bheith i gceist agus d'fhéadfadh sé go ndíreofaí iarrachtaí ar áit ina bhfuil
 sé iomchuí gan gníomhú. Ina theannta sin, d'fhéadfadh sé a bheith de thoradh ar
 shonraí míchruinne den sórt sin go gcaillfí muinín san fhaisnéis arna heisiúint
 ó scéimeanna tuairiscithe tarluithe. Chun cáilíocht agus iomláine na
 dtuarascálacha tarluithe a áirithiú, ba cheart buneolas a bheith iontu a d'fhéadfadh
 bheith éagsúil ag brath ar chatagóir an teagmhais. Ina theannta sin, ba cheart
 próisis a chur chun feidhme chun cáilíocht na faisnéise a sheiceáil agus chun
 an chomhsheasmhacht a áirithiú idir an tuarascáil tarlaithe agus na sonraí
 tosaigh faoin tarlú atá bailithe. Ina theannta sin, le tacaíocht ón gCoimisiún,
 ba cheart ábhar treorach leordhóthanach a fhorbairt, go háirithe chun cáilíocht
 agus iomláine sonraí chomh maith le comhtháthú sonraí sna bunachair sonraí atá
 comhsheasmhach agus comhionann a áirithiú. Ba cheart, don Choimisiún go
 háirithe, ceardlanna a eagrú chun an tacaíocht is gá a chur ar fáil.
 (11) Ba cheart comhscéim
 aicmiúcháin riosca Eorpach a fhorbairt le go mbeidh tacaíocht ann chun an
 ghníomhaíocht thapa is gá a shainaithint i gcás tarluithe sábháilteachta aonair
 ardriosca. Ba cheart a bheith in ann príomhréimsí riosca a shainaithint i gcás
 faisnéise comhiomlánaithe, de bharr na scéime sin freisin. Le scéim den sórt
 sin ba cheart go dtacófaí leis na Ballstáit agus iad ag déanamh measúnú ar
 tharluithe agus ag Cinneadh cén áit ar fearr a n‐iarrachtaí a dhíriú
 air. Ba cheart a bheith in ann freisin, i gcás faisnéise comhiomlánaithe ó
 pheirspicíocht Eorpach, príomhréimsí riosca san Aontas a shainaithint agus tacú
 leis an obair atá déanta i réimse an Chláir Eorpaigh um Shábháilteacht
 Eitlíochta agus an Phlean Eorpaigh um Shábháilteacht Eitlíochta, de bharr na
 scéime sin. Ba cheart tacaíocht iomchuí a thabhairt chun aicmiú riosca atá
 comhsheasmhach agus comhionann sna Ballstáit ar fad a áirithiú.
 (12) Ba cheart tuarascálacha
 tarluithe a stóráil i mbunachair sonraí ar córas é ba cheart bheith
 comhoiriúnach le ECCAIRS (na bogearraí atá in úsáid ag na Ballstáit ar fad agus
 ag an Stór Lárnach Eorpach chun tuarascálacha tarluithe a stóráil) agus le
 tacsanomaíocht ADREP (tacsanomaíocht EESI, in úsáid do bhogearraí ECCAIRS
 freisin) chun malartú faisnéise a éascú.
 (13) Ba cheart tarluithe lena
 bhfuil baint ag aerárthach atá cláraithe i mBallstát nó atá á oibriú ag
 eagraíocht atá bunaithe i mBallstát a thuairisciú fiú i gcás inar tharla sé
 lasmuigh de chríoch na mBallstát.
 (14) Ba cheart faisnéis maidir le
 tarluithe a mhalartú laistigh den Aontas. Ba cheart go háirithe go gcuirfeadh
 sé sin go mór le guaiseanna iarbhír nó guaiseanna a d'fhéadfadh bheith ann a
 bhrath. Ina theannta sin, ba cheart go gcuirfeadh sé ar chumas na mBallstát an
 fhaisnéis ar fad is gá a fháil maidir le tarluithe a tharlaíonn ina gcríoch
 féin ach a thuairiscítear do Bhallstát eile.
 (15) Agus faisnéis faoi tharluithe
 á malartú ba cheart cloí leis an gcuspóir tionóiscí agus teagmhais eitlíochta a
 chosc, gan é a bheith i gceist leis an milleán ná dliteanas a shannadh, ná
 feidhmíocht sábháilteachta a thagarmharcáil.
 (16) Is é an Stór Lárnach Eorpach
 an bealach is éifeachtúla chun malartú méid mór faisnéise a áirithiú idir na
 Ballstáit ar fad, an Coimisiún agus EASA.
 (17) Ba cheart an fhaisnéis ar fad
 a bhaineann le sábháilteacht arna heisiúint ó thuarascálacha tarluithe arna
 mbailiú san Aontas a aistriú sa Stór Lárnach Eorpach go tráthúil. Ba cheart
 bailiú teagmhas a áireamh leis sin ach chomh maith leis sin faisnéis a
 fhaightear ó thionóiscí agus ó theagmhais thromchúiseacha arna n‐imscrúdú
 i gcomhréir le Rialachán (AE) Uimh. 966/2010.
 (18) Ba cheart go mbeadh faisnéis a
 bhaineann le tarluithe náisiúnta, atá stóráilte sna bunachair sonraí náisiúnta,
 a bheith faoi réir ag an Rialachán reatha.
 (19) Ba cheart an fhaisnéis
 sábháilteachta atá sa Stór Lárnach Eorpach a bheith ar fáil ina hiomláine
 d'eintitis a bhfuil an cúram orthu sábháilteacht eitlíochta sibhialta a rialú,
 lena n‐áirítear EASA, agus do na húdaráis atá i gceannas ar thionóiscí
 agus ar theagmhais laistigh den Aontas a imscrúdú.
 (20) Féadfaidh páirtithe leasmhara
 rochtain a iarraidh ar fhaisnéis áirithe atá sa Stór Lárnach Eorpach.
 (21) Ós rud é gur ag na pointí
 náisiúnta teagmhála atá an t‐eolas is fearr ar pháirtithe leasmhara atá
 bunaithe ina mBallstát féin, ba cheart do gach pointe náisiúnta teagmhála
 déileáil leis na hiarrataí ó pháirtithe leasmhara atá bunaithe i gcríoch an
 Bhallstáit sin agus ba cheart don Choimisiún déileáil leis na hiarrataí ó
 pháirtithe leasmhara ó thríú tíortha nó ó eagraíochtaí idirnáisiúnta.
 (22) Ba cheart anailís a dhéanamh
 ar an bhfaisnéis sna tuarascálacha tarluithe agus rioscaí sábháilteachta a shainaithint.
 Mar thoradh air sin, ba cheart bearta iomchuí chun sábháilteacht eitlíochta a
 fheabhsú a thuilleadh a chinneadh agus a chur chun feidhme go tráthúil. Ba
 cheart faisnéis a scaipeadh laistigh d'eagraíochtaí agus d'údaráis na mBallstát
 maidir leis an anailís a dhéantar ar tharluithe agus maidir leis na bearta
 leantacha a dhéantar ina leith mar is dreasú maith é do dhaoine aonair chun
 tarluithe a thuairisciú má sholáthraítear aiseolas maidir leis na tarluithe a
 thuairiscítear.
 (23) Ba cheart faireachán a
 dhéanamh ar éifeachtacht beart sábháilteachta agus, más gá, ba cheart bearta
 breise a ghlacadh chun a áirithiú gur tugadh aghaidh mar is ceart ar na
 heasnaimh sábháilteachta. Ba cheart faisnéis atá sna tuarascálacha tarluithe a
 úsáid i bhfoirm sonraí comhiomlánaithe chun treochtaí a bhrath.
 (24) Agus na Ballstáit ag Cinneadh ar
 na bearta atá le háireamh ina gClár Sábháilteachta Stáit agus chun a áirithiú
 go bhfuil na bearta bunaithe ar fhianaise, ba cheart do na Ballstáit an
 fhaisnéis a thagann ó na tuarascálacha tarluithe arna mbailiú agus an anailís
 orthu a úsáid.
 (25) Ós rud é nach féidir leis na
 Ballstáit cuspóir an fheabhsaithe ar aershábháilteacht a bhaint amach go
 leordhóthanach mar níl na córais tuairiscithe arna n‐oibriú ag na
 Ballstáit ar leithligh chomh héifeachtúil céanna le líonra comhordaithe ina
 mbeadh malartú faisnéise le go bhféadfaí fadhbanna sábháilteachta féideartha
 agus príomhréimsí riosca ar leibhéal an Aontais a shainaithint, ba cheart an
 anailís ar leibhéal náisiúnta a chomhlánú le hanailís agus le bearta leantacha
 ar leibhéal an Aontais chun a áirithiú gur fearr mar a dhéantar tionóiscí agus
 teagmhais eitlíochta a chosc. Ba cheart do Líonra d'Anailísithe Sábháilteachta
 Eitlíochta an tasc sin ar leibhéal an Aontais a chur i gcrích.
 (26) Ba cheart an Clár Eorpach um
 Shábháilteacht Eitlíochta agus an Plean Eorpach um Shábháilteacht Eitlíochta go
 háirithe leas a bhaint as obair an líonra d'Anailísithe Sábháilteachta
 Eitlíochta chun na bearta atá le cur chun feidhme ar leibhéal an Aontais a
 chinneadh i bpeirspictíocht atá bunaithe ar fhianaise.
 (27) Ba cheart faisnéis
 chomhiomlánaithe ghinearálta maidir le leibhéal na sábháilteachta eitlíochta
 sna Ballstáit agus san Aontas a chur ar fáil don phobal i gcoitinne. Ba cheart
 a chumhdach san fhaisnéis sin go háirithe treochtaí agus anailís mar thoradh ar
 chur chun feidhme an Rialacháin seo ag na Ballstáit, chomh maith le faisnéis
 maidir lena bhfuil sa Stór Lárnach Eorpach i bhfoirm chomhiomlánaithe.
 (28) Tá córas sábháilteachta na
 heitlíochta sibhialta bunaithe ar aiseolas agus ar na ceachtanna arna
 bhfoghlaim ó thionóiscí agus ó theagmhais. Tá tuairisciú ar tharluithe agus
 úsáid tarluithe ar mhaithe le sábháilteacht bunaithe ar chaidreamh muiníne idir
 an tuairisceoir ar an tarlú agus an t‐eintiteas atá i gceannas ar an
 tarlú a bhailiú agus a mheasúnú. Chuige sin ní mór na rialacha maidir le
 rúndacht a chur i bhfeidhm go docht. Maidir le faisnéis sábháilteachta a
 chosaint ar úsáid mhíchuí agus maidir leis an rochtain theoranta ar an Stór Lárnach
 Eorpach do pháirtithe leasmhara amháin atá rannpháirteach i bhfeabhsú
 sábháilteachta eitlíochta sibhialta, is é an cuspóir atá leo a áirithiú go
 mbeidh faisnéis sábháilteachta le fáil go leanúnach le gur féidir bearta
 coisctheacha cuí a ghlacadh in am trátha agus sábháilteacht eitlíochta a
 fheabhsú. Sa chomhthéacs sin, ba cheart faisnéis sábháilteachta íogair a
 chosaint mar is iomchuí agus ba cheart bailiú na fianaise sin a áirithiú trína
 rúndacht agus trína fhoinse a ráthú mar aon le muinín an phearsanra atá ag
 obair san eitlíocht shibhialta. Ba cheart bearta iomchuí a bhunú le go mbeidh
 an fhaisnéis arna bailiú trí scéimeanna tuairiscithe tarluithe faoi rún agus ba
 cheart an rochtain ar an Stór Lárnach Eorpach a bheith teoranta. Ba cheart an
 rúndacht is gá i dtaca le faisnéis den chineál sin a chur san áireamh in
 achtanna náisiúnta um shaoráil faisnéise. Ba cheart an fhaisnéis a bhailítear a
 chosaint go leordhóthanach ar úsáid neamhúdaraithe nó ar nochtadh
 neamhúdaraithe. Ba cheart í a úsáid chun sábháilteacht eitlíochta a choinneáil
 nó a fheabhsú amháin agus níor cheart í a úsáid chun milleán ná dliteanas a
 shannadh.
 (29) Ba cheart cosaint
 leordhóthanach a thabhairt don duine a bhfuil tarlú tuairiscithe aige i
 gcomhréir leis an Rialachán seo. Sa chomhthéacs sin, ba cheart tuarascálacha
 tarluithe a chur ó aithint agus níor cheart na sonraí a bhaineann leis an
 tuairisceoir a chlárú sna bunachair sonraí.
 (30) Ina theannta sin, ba cheart
 timpeallacht neamhphionósach a chur chun cinn sa chóras eitlíochta sibhialta,
 ar timpeallacht í trína n‐éascófaí tuairisciú spontáineach tarluithe
 agus, ar an gcaoi sin, trína ndéanfaí prionsabal an "chultúir chóir"
 a chur ar aghaidh. Le timpeallacht neamhphionósach níor cheart cosc a chur ar
 ghníomhartha a ghlacadh atá riachtanach chun leibhéal na sábháilteachta
 eitlíochta a choinneáil nó a fheabhsú.
 (31) Le timpeallacht an 'chultúir
 chóir' ba cheart go spreagfaí daoine aonair chun faisnéis a bhaineann le cúrsaí
 sábháilteachta a thuairisciú. Ach níor cheart daoine aonair a scaoileadh óna
 ngnáthfhreagrachtaí. Sa chomhthéacs sin, níor cheart pionós a chur ar
 fhostaithe ar bhonn na faisnéise atá curtha ar fáil acu i gcur i bhfeidhm an
 Rialacháin seo, seachas i gcás mórfhaillí.
 (32) Tá sé tábhachtach an líne a
 shocrú go soiléir lena gcosnaítear an tuairisceoir ó chlaontacht nó
 ionchúiseamh trí thuiscint chomónta a chur ar fáil ar an téarma mórfhaillí.
 (33) Ba cheart do dhaoine ainmnithe
 atá ag obair go neamhspleách ar ranna eile tarluithe a thuairiscítear a
 láimhseáil chun cur le cur chun feidhme an 'chultúir chóir' agus chun muinín na
 ndaoine aonair as an gcóras a fheabhsú.
 (34) Ba cheart an deis a bheith ag
 fostaithe sáruithe a thuairisciú ar na prionsabail lena sainítear a gcosaint
 mar atá sí bunaithe leis an reachtaíocht seo. Ba cheart do na Ballstáit na
 hiarmhairtí a shainiú dóibh siúd a bhfuil prionsabail chosaint an tuairisceora
 sáraithe acu agus pionóis a ghlacadh nuair is ábhartha.
 (35) D'fhéadfadh an eagla go n‐ionchoireoidís
 iad féin agus go bhféadfadh iarmhairtí a bheith ann dóibh i dtéarmaí
 ionchúisimh os comhair na n‐údarás breithiúnach daoine a choinneáil ó
 tharluithe a thuairisciú. Sa chomhthéacs sin, níor cheart do na Ballstáit
 imeacht a thionscnamh in aghaidh tuairisceora ar bhonn a thuarascála, seachas i
 gcás mórfhaillí. Ina theannta sin, ba cheart an comhar idir na húdaráis
 sábháilteachta agus bhreithiúnacha a fheabhsú agus a dhéanamh foirmiúil trí
 bhíthin réamhshocruithe lenar cheart leasanna éagsúla an phobail atá i gceist a
 urramú agus rochtain ar thuarascálacha tarluithe atá sna bunachair sonraí
 náisiúnta agus a n‐úsáid a chumhdach go háirithe.
 (36) Chun solúbthacht agus tabhairt
 cothrom le dáta iomchuí na faisnéise atá sna hiarscríbhinní a ghabhann leis an
 Rialachán seo a áirithiú agus chun an chomhscéim aicmiúcháin riosca Eorpach a
 shainiú, chun na bearta maidir le comhtháthú sa Stór Lárnach Eorpach a
 thabhairt cothrom le dáta agus chun fad a chur le scaipeadh faisnéise atá sa
 Stór Lárnach Eorpach nó é a shrianadh, ba cheart an chumhacht chun gníomhartha
 a ghlacadh i gcomhréir le hAirteagal 290 den Chonradh ar Fheidhmiú an
 Aontais Eorpaigh a tharmligean chuig an gCoimisiún. Tá sé fíorthábhachtach go
 gcuirfidh an Coimisiún comhairliúcháin iomchuí i gcrích le linn a chuid oibre
 ullmhúcháin, lena n‐áirítear le saineolaithe. Ba cheart don Choimisiún,
 le linn dó gníomhartha tarmligthe a ullmhú agus a tharraingt suas, a áirithiú
 go ndéanfar doiciméid ábhartha a chur chuig Parlaimint na hEorpa agus chuig an
 gComhairle ar bhealach comhuaineach, tráthúil agus iomchuí.
 (37) Chun coinníollacha
 aonfhoirmeacha a áirithiú do chur chun feidhme an Rialacháin seo, ba
 cheart cumhachtaí cur chun feidhme a thabhairt don Choimisiún a bhaineann
 leis an gcomhscéim aicmiúcháin riosca Eorpach a chur chun feidhme agus leis an
 Stór Lárnach Eorpach a bhainistiú. Ba cheart na cumhachtaí sin a fheidhmiú i
 gcomhréir le Rialachán (AE) Uimh. 182/2011 ó Pharlaimint na hEorpa
 agus ón gComhairle an 16 Feabhra 2011 lena leagtar síos na rialacha
 agus na prionsabail ghinearálta a bhaineann le sásraí maidir le rialú ag na
 Ballstáit ar fheidhmiú cumhachtaí cur chun feidhme ag an gCoimisiún[13].
 (38) Na rialacha maidir le
 próiseáil sonraí agus cosaint daoine aonair mar a shainítear iad i dTreoir 95/46
 ó Pharlaimint na hEorpa agus ón gComhairle an 24 Deireadh Fómhair 1995
 maidir le cosaint daoine aonair i dtaca le próiseáil sonraí pearsanta agus
 maidir le saorghluaiseacht sonraí den chineál sin[14]
 agus i Rialachán (AE) Uimh. 45/2001 ó Pharlaimint na hEorpa agus ón
 gComhairle an 18 Nollaig 2000 maidir le cosaint daoine aonair i dtaca
 le próiseáil sonraí pearsanta ag institiúidí agus comhlachtaí an AE agus maidir
 le saorghluaiseacht sonraí den chineál sin[15], ba cheart iad a
 urramú go hiomlán i gcur i bhfeidhm an Rialacháin seo. Ba cheart na rialacha
 maidir le rochtain ar shonraí mar a shainítear iad i Rialachán (CE) Uimh. 1049/2001
 ó Pharlaimint na hEorpa agus ón gComhairle an 30 Bealtaine 2001
 maidir le rochtain phoiblí ar dhoiciméid Pharlaimint na hEorpa, na Comhairle
 agus an Choimisiúin[16] a urramú go hiomlán i
 gcur i bhfeidhm an Rialacháin seo seachas i gcás ina mbaineann sé le scaipeadh
 sonraí agus faisnéise atá sa Stór Lárnach Eorpach atá faoi chosaint rialacha
 rochtana níos déine atá leagtha síos sa Rialachán seo.
 (39) Go háirithe, ba cheart go
 bhféadfaí, trí phionóis a ghearradh, smachtbhanna a chur ar aon duine nó aon
 eintiteas a bhaineann mí‐úsáid as faisnéis a chosnaítear leis an
 Rialachán seo de shárú ar an Rialachán seo; a dhéanann dochar do thuairisceoir
 aon tarlaithe seachas i gcás mórfhaillí; nach mbunaíonn timpeallacht atá
 iomchuí chun sonraí a bhailiú i dtaca le tarluithe; nach ndéanann anailís ar an
 bhfaisnéis a bhailítear agus nach ngníomhaíonn chun aghaidh a thabhairt air
 nuair a bhraitear easnaimh sábháilteachta nó easnaimh sábháilteachta a d'fhéadfadh
 bheith ann; nach roinneann an fhaisnéis arna bailiú i gcur i bhfeidhm an
 Rialacháin seo.
 (40) Ó tharla nach féidir leis na
 Ballstáit cuspóir an Rialacháin seo, eadhon rialacha comhchoiteanna a bhunú i
 réimse an tuairiscithe tarluithe san eitlíocht shibhialta, a bhaint amach go
 leordhóthanach agus gur fearr, dá bhrí sin, de bharr a fhairsinge agus a
 iarmhairtí uile‐Eorpacha, is féidir é a bhaint amach ar leibhéal an
 Aontais, féadfaidh an tAontas bearta a ghlacadh i gcomhréir le prionsabal na
 coimhdeachta mar atá leagtha amach in Airteagal 5 den Chonradh ar an
 Aontas Eorpach. I gcomhréir le prionsabal na comhréireachta, mar atá leagtha
 amach san Airteagal sin, ní théann an Rialachán seo thar a bhfuil riachtanach
 chun an cuspóir sin a bhaint amach.
 (41) Ba cheart Rialachán (CE) Uimh. 996/2010
 a leasú.
 (42) Maidir le Treoir 2003/42/CE
 ó Pharlaimint na hEorpa agus ón gComhairle an 13 Meitheamh 2003
 maidir le tuairisciú ar tharluithe in eitlíocht shibhialta[17],
 Rialachán (CE) Uimh. 1321/2007 ón gCoimisiún an 12 Samhain 2007
 lena leagtar síos rialacha cur chun feidhme chun faisnéis a bhaineann le
 tarluithe eitlíochta sibhialta a chomhtháthú i stór lárnach[18],
 Rialachán (CE) Uimh. 1330/2007 ón gCoimisiún an
 24 Meán Fómhair 2007 lena leagtar síos rialacha cur chun feidhme
 chun faisnéis maidir le tarluithe eitlíochta sibhialta a scaipeadh ar
 pháirtithe leasmhara[19], ba cheart iad a
 aisghairm.
 TAR ÉIS AN RIALACHÁN SEO A
 GHLACADH:
 Airteagal 1
 Ábhar
 1. Tá sé d'aidhm ag an Rialachán
 seo sábháilteacht eitlíochta sibhialta a fheabhsú trína áirithiú go
 dtuairiscítear, go mbailítear, go stóráiltear, go gcosnaítear, go malartaítear
 agus go scaiptear faisnéis ábhartha maidir le sábháilteacht eitlíochta
 sibhialta agus go ndéantar anailís uirthi agus go ndéantar bearta
 sábháilteachta ar bhonn na faisnéise arna bailiú más iomchuí sin. Déantar
 foráil freisin maidir le rialacha i ndáil leis an bhfaisnéis arna bailiú a
 chomhtháthú i Stór Lárnach Eorpach agus i ndáil lena scaipeadh ar pháirtithe
 leasmhara chun críche na faisnéise a theastaíonn ó pháirtithe den chineál sin
 chun sábháilteacht eitlíochta sibhialta a fheabhsú a chur ar fáil dóibh.
 2. An t‐aon chuspóir atá
 le tuairisciú ar tharluithe tionóiscí agus teagmhais a chosc seachas milleán ná
 dliteanas a shannadh.
 Airteagal 2
 Sainmhínithe
 Chun críocha an Rialacháin seo, beidh feidhm
 ag na sainmhínithe seo a leanas:
 (1)
 Ciallaíonn ‘a chur ó aithint’ na sonraí pearsanta
 ar fad a bhaineann leis an tuairisceoir agus na sonraí teicniúla a thugann
 céannacht an tuairisceora nó céannacht tríú páirtithe le fios a bhaint ó
 thuarascálacha tarluithe arna gcur isteach.
 (2)
 Ciallaíonn an 'Clár Eorpach um Shábháilteacht
 Eitlíochta' an tsraith chomhtháite rialachán ar leibhéal an Aontais, in
 éineacht leis na gníomhaíochtaí agus na próisis a úsáidtear chun an tsábháilteacht
 ar an leibhéal Eorpach a bhainistiú i gcomhpháirt;
 (3)
 Ciallaíonn an 'Plean Eorpach um Shábháilteacht
 Eitlíochta' measúnú ar shaincheisteanna sábháilteachta ar an leibhéal Eorpach
 agus an plean gníomhaíochta a bhaineann leis;
 (4)
 Ciallaíonn 'mórfhaillí' sárú follasach agus
 toiliúil ar an dualgas cúraim a bhfuil de thoradh díreach air damáiste
 intuartha do dhuine nó do mhaoin, nó lena n‐íslítear go mór leibhéal na
 sábháilteachta eitlíochta;
 (5)
 Ciallaíonn ‘teagmhas’ tarlú, nach tionóisc é, a
 bhaineann le hoibríocht aerárthaigh agus a bhfuil tionchar aige nó a
 d'fhéadfadh tionchar a bheith aige ar shábháilteacht na hoibríochta;
 (6)
 Ciallaíonn ‘páirtí leasmhar’ aon duine nádúrtha,
 aon duine dlítheanach nó aon chomhlacht oifigiúil, bíodh a phearsantacht
 dhlítheanach féin aige nó ná bíodh, is féidir bheith rannpháirteach i bhfeabhsú
 na sábháilteachta eitlíochta sibhialta trí rochtain a bheith aige ar fhaisnéis
 maidir le tarluithe arna malartú ag na Ballstáit agus atá san áireamh i gceann
 de na catagóirí de pháirtithe leasmhara a bhunaítear leis an Rialachán seo;
 (7)
 Ciallaíonn an ‘Cultúr Cóir’ an cultúr atá ann nuair
 nach gcuirtear pionós ar oibreoirí túslíne nó ar dhaoine eile as gníomhartha,
 easnaimh nó cinntí arna ndéanamh acu atá i gcomhréir lena dtaithí agus lena n‐oiliúint,
 ach nuair nach nglactar le mórfhaillí, sáruithe toiliúla agus gníomhartha
 scriosacha;
 (8)
 Ciallaíonn 'tarlú' aon eachtra atá suntasach nó a
 d'fhéadfadh bheith suntasach i gcomhthéacs na sábháilteachta eitlíochta agus
 lena n‐áirítear tionóiscí tromchúiseacha agus teagmhais thromchúiseacha
 go háirithe, mar a shainmhínítear in Airteagal 2(1) agus Airteagal (16)
 de Rialachán (AE) Uimh. 996/2010, agus teagmhais;
 (9)
 Ciallaíonn 'eagraíocht' aon eagraíocht a chuireann
 táirgí agus/nó seirbhísí eitlíochta ar fáil agus a chuimsíonn go háirithe
 oibreoirí aerárthach, eagraíochtaí cothabhála formheasta, eagraíochtaí atá
 freagrach as dearadh cineáil agus/nó monarú aerárthach, soláthraithe seirbhísí
 aerloingseoireachta agus aeradróim dheimhnithe;
 (10)
 Ciallaíonn ‘pointe teagmhála’ an t‐údarás
 inniúil arna ainmniú ag gach Ballstát i gcomhréir le hAirteagal 6(2) nuair
 a iarrann páirtí leasmhar atá bunaithe i mBallstát faisnéis agus an Coimisiún
 nuair a iarrann páirtí leasmhar nach bhfuil bunaithe san Aontas í;
 (11)
 Ciallaíonn 'údarás um imscrúdú sábháilteachta' an t‐údarás
 náisiúnta buan um imscrúdú sábháilteachta eitlíochta sibhialta atá i mbun
 imscrúduithe sábháilteachta nó i mbun maoirseachta orthu mar a shainmhínítear
 in Airteagal 4 de Rialachán (AE) Uimh. 996/2010;
 (12)
 Ciallaíonn 'córas bainistíochta sábháilteachta' cur
 chuige córasach chun sábháilteacht a bhainistiú lena n‐áirítear na
 struchtúir, freagrachtaí, beartais agus nósanna imeachta eagraíochtúla is gá;
 (13)
 Ciallaíonn an 'Clár Sábháilteachta Stáit' sraith
 chomhtháite reachtaíochta agus gníomhaíochtaí arna bhforbairt ag Ballstát chun
 sábháilteacht eitlíochta sibhialta a bhainistiú.
 Airteagal 3
 Raon
 feidhme
 Beidh feidhm ag an Rialachán seo maidir le
 tarluithe a chuireann an t‐aerárthach, na daoine atá ar bord nó aon duine
 eile i mbaol nó tarluithe a chuirfeadh i mbaol iad mura gceartófaí iad. Tá
 mionsonraí faoi liosta de theagmhais atá le tuairisciú le fáil in
 Iarscríbhinn I.
 Airteagal 4
 Tuairisciú
 éigeantach
 1. Bunóidh gach eagraíocht atá
 bunaithe i mBallstát córas tuairiscithe éigeantaigh chun bailiú sonraí maidir
 le tarluithe a éascú.
 2. Bunóidh gach Ballstát córas
 tuairiscithe éigeantaigh chun bailiú sonraí maidir le tarluithe a éascú lena n‐áirítear
 bailiú sonraí maidir le tarluithe arna mbailiú ag eagraíochtaí i gcur i
 bhfeidhm mhír 1.
 3. Tuairisceoidh na daoine seo a
 leanas tarluithe tríd an gcóras arna bhunú ag an eagraíocht a fhostaíonn an
 duine sin i gcomhréir le mír 1 nó tríd an gcóras arna bhunú ag na
 Ballstáit i gcomhréir le mír 2:
 (a)
 an píolóta atá i gceannas ar aerárthach atá
 cláraithe i mBallstát nó aerárthach atá cláraithe lasmuigh den Aontas ach atá
 in úsáid ag oibreoir dá n‐áirithíonn Ballstát maoirseacht ar oibríochtaí
 nó oibreoir atá bunaithe san Aontas;
 (b)
 duine a dhéanann aerárthach faoi thiomáint tuirbín
 nó aerárthach iompair phoiblí, nó aon trealamh nó cuid de, a dhearadh, a
 mhonarú, a chothabháil nó a mhodhnú, faoi mhaoirseacht Ballstáit nó faoi
 mhaoirseacht na Gníomhaireachta Eorpaí um Shábháilteacht Eitlíochta (EASA);
 (c)
 duine a shíníonn deimhniú ar athbhreithniú cothabhála,
 nó ar scaoileadh chun seirbhíse i ndáil le haerárthach faoi thiomáint tuirbín
 nó aerárthach arna úsáid le haghaidh iompair phoiblí, nó aon trealamh nó cuid
 de, faoi mhaoirseacht Ballstáit nó faoi mhaoirseacht EASA;
 (d)
 duine a chomhlíonann feidhm faoina gceanglaítear
 air bheith údaraithe ag Ballstát mar rialtóir aerthráchta nó mar oifigeach
 faisnéise eitilte;
 (e)
 bainisteoir ar aerfort a bhfuil feidhm ag Rialachán
 (CE) Uimh. 1008/2008 ó Pharlaimint na hEorpa agus ón gComhairle[20]
 maidir leis;
 (f)
 duine a chomhlíonann feidhm a bhaineann le saoráidí
 aerloingseoireachta a nglacann Ballstát freagracht astu a shuiteáil, a mhodhnú,
 a chothabháil, a dheisiú, a imchóiriú, a sheiceáil le linn eitilte nó
 cigireacht a dhéanamh orthu;
 (g)
 duine a chomhlíonann feidhm a bhaineann le seirbhís
 ar an talamh ar aerárthaí, lena n‐áirítear breoslú, seirbhísiú, ullmhú
 bileoige lóid, luchtú, dí‐oighriú agus tarraingt ag aerfort atá
 cumhdaithe ag Rialachán (CE) Uimh. 1008/2008.
 4. Tuairisceoidh gach duine atá
 liostaithe i mír 3 tarluithe laistigh den teorainn ama agus i gcomhréir
 leis na ceanglais atá sonraithe i bpointe 1 d'Iarscríbhinn II.
 5. Tuairisceoidh gach eagraíocht
 atá deimhnithe nó formheasta ag Ballstát na sonraí maidir le tarluithe arna
 mbailiú i gcomhréir le mír 1 d'údarás inniúil an Bhallstáit sin, dá
 dtagraítear in Airteagal 6(2).
 6. Tuairisceoidh gach eagraíocht
 atá deimhnithe nó formheasta ag EASA na sonraí maidir le tarluithe arna mbailiú
 i gcomhréir le mír 1 do EASA.
 Airteagal 5
 Tuairisciú
 deonach
 1. Bunóidh gach eagraíocht atá
 bunaithe i mBallstát córas tuairiscithe dheonaigh chun bailiú sonraí a éascú
 maidir le tarluithe a d'fhéadfadh sé nach ngabhfadh an córas tuairiscithe
 éigeantaigh iad ach ar léir don tuairisceoir iad a bheith ina nguais iarbhír nó
 go bhféadfaidís a bheith ina nguais.
 2. Bunóidh gach Ballstát córas
 tuairiscithe dheonaigh chun bailiú sonraí a éascú maidir le tarluithe a
 d'fhéadfadh sé nach ngabhfadh an córas tuairiscithe éigeantaigh iad ach ar léir
 don tuairisceoir iad a bheith ina nguais iarbhír nó go bhféadfaidís a bheith
 ina nguais lena n‐áirítear bailiú sonraí maidir le tarluithe arna mbailiú
 ag eagraíochtaí i gcur i bhfeidhm mhír 1.
 3. Faoi na córais tuairiscithe
 dheonaigh féadfar sonraí a bhailiú maidir le tarluithe nach bhfuil sé
 éigeantach iad a thuairisciú i gcomhréir le hIarscríbhinn I agus
 tuairisciú ar tharluithe ag daoine nach bhfuil liostaithe in Airteagal 4(3).
 4. Tuairisceoidh gach eagraíocht
 atá deimhnithe nó formheasta ag Ballstát na sonraí maidir le tarluithe arna
 mbailiú i gcomhréir le mír 1 d'údarás inniúil an Bhallstáit sin, dá
 dtagraítear in Airteagal 6(2).
 5. Tuairisceoidh gach eagraíocht
 atá deimhnithe nó formheasta ag EASA na sonraí maidir le tarluithe arna mbailiú
 i gcomhréir le mír 1 do EASA.
 6. Féadfaidh na Ballstáit agus
 eagraíochtaí córais eile a bhunú maidir le bailiú agus próiseáil faisnéise
 sábháilteachta chun sonraí a bhailiú maidir le tarluithe a d'fhéadfadh sé nach
 ngabhfadh na córais tuairiscithe atá luaite in Airteagal 4 agus i
 mír 1 agus mír 2 den Airteagal seo iad. D'fhéadfadh an tuairisciú
 d'eintitis eile seachas na cinn a bhfuil tuairisc orthu in Airteagal 6(2)
 a bheith ar áireamh sna córais sin agus d'fhéadfadh rannpháirtíocht ghníomhach
 an tionscail a bheith ag roinnt leis.
 Airteagal 6
 Faisnéis
 a bhailiú agus a stóráil
 1. Maidir le sonraí i dtaca le
 tarluithe arna dtuairisciú i gcomhréir le hAirteagal 4 agus Airteagal 5,
 ainmneoidh gach eagraíocht atá bunaithe i mBallstát duine amháin nó níos mó
 chun bailiú, próiseáil agus stóráil na sonraí sin agus an mheastóireacht agus
 anailís orthu a láimhseáil. Oibreoidh na daoine ainmnithe sin ar leithligh ó
 ranna eile na heagraíochta agus go neamhspleách orthu.
 2. Ainmneoidh gach Ballstát
 údarás inniúil amháin nó níos mó chun sásra a chur ar bun chun sonraí maidir le
 tarluithe arna dtuairisciú i gcomhréir le hAirteagal 4 agus Airteagal 5
 a bhailiú, a phróiseáil agus a stóráil agus chun meastóireacht agus anailís a
 dhéanamh orthu. Oibreoidh na húdaráis inniúla ainmnithe ar leithligh ó ranna
 eile agus go neamhspleách orthu agus iad ag láimhseáil na faisnéise arna
 tuairisciú.
 Is iad seo a leanas na húdaráis a bhféadfaí an
 fhreagracht sin a chur orthu, le chéile nó ina n‐aonar:
 (a)
 an t‐údarás náisiúnta um eitlíocht
 shibhialta; agus/nó
 (b)
 an t‐údarás um imscrúdú sábháilteachta;
 agus/nó
 (c)
 aon chomhlacht nó eintiteas neamhspleách eile ar
 tugadh an fheidhm sin dó.
 I gcás ina n‐ainmníonn an Ballstát níos mó
 ná comhlacht nó eintiteas amháin, ainmneoidh sé ceann acu sin mar phointe
 teagmhála le haghaidh an aistrithe faisnéise atá luaite in Airteagal 8(2).
 3. Stórálfaidh eagraíochtaí
 tuarascálacha tarluithe a thagann as sonraí maidir le tarluithe arna mbailiú i
 gcomhréir le hAirteagal 4 agus Airteagal 5 i mbunachar sonraí.
 4. Stórálfaidh na húdaráis
 inniúla dá dtagraítear i mír 2 tuarascálacha tarluithe a thagann as sonraí
 maidir le tarluithe arna mbailiú i gcomhréir le hAirteagal 4 agus Airteagal 5
 i mbunachar sonraí náisiúnta.
 5. Stórálfar tionóiscí agus
 teagmhais thromchúiseacha sa bhunachar sonraí náisiúnta sin freisin.
 6. Beidh rochtain iomlán ag
 údaráis na mBallstát atá freagrach as an gClár Sábháilteachta Stáit ar an
 mbunachar sonraí náisiúnta dá dtagraítear i mír 4 chun tacú lena
 bhfreagrachtaí sábháilteachta.
 7. Beidh rochtain iomlán ag na
 húdaráis um imscrúdú sábháilteachta ar an mbunachar sonraí náisiúnta dá
 dtagraítear i mír 4 chun na hoibleagáidí atá leagtha síos in Airteagal 5(4)
 de Rialachán (AE) Uimh. 996/2010 a chomhlíonadh.
 Airteagal 7
 Cáilíocht
 agus iomláine tuarascálacha tarluithe
 1. Beidh an fhaisnéis atá
 liostaithe i bpointe 2 d'Iarscríbhinn II ar a laghad sna
 tuarascálacha tarluithe dá dtagraítear in Airteagal 6.
 2. Beidh aicmiú riosca
 sábháilteachta an tarlaithe arna bhailiú i ngach tuarascáil tarlaithe dá
 dtagraítear i mír 4 d'Airteagal 6. Cinnfear an t‐aicmiú i
 gcomhréir leis an gcomhscéim aicmiúcháin riosca Eorpach atá leagtha síos i
 mír 5.
 3. Bunóidh eagraíochtaí agus na
 Ballstáit próisis seiceála cáilíochta sonraí go háirithe chun comhsheasmhacht a
 áirithiú idir na sonraí éagsúla a bhíonn i dtuarascáil tarlaithe agus na sonraí
 tosaigh maidir le tarlú arna dtuairisciú ag an tuairisceoir.
 4. Úsáidfidh na bunachair sonraí
 atá luaite i mír 3 agus mír 4 d'Airteagal 6 formáidí
 caighdeánaithe chun malartú faisnéise a éascú agus córas comhoiriúnach ECCAIRS
 agus ADREP a bheidh iontu.
 5. Forbróidh an Coimisiún
 comhscéim aicmiúcháin riosca Eorpach chun tarluithe a aicmiú i dtéarmaí riosca
 sábháilteachta. Ar an gcaoi sin cuirfidh an Coimisiún an gá atá le
 comhoiriúnacht maidir leis na scéimeanna aicmiúcháin riosca atá ann cheana san
 áireamh.
 6. Tabharfar de chumhacht don
 Choimisiún gníomhartha tarmligthe a ghlacadh, más gá, i gcomhréir le hAirteagal 18
 chun an chomhscéim aicmiúcháin riosca Eorpach a shainiú.
 7. Glacfaidh an Coimisiún, trí
 bhíthin gníomhartha tarmligthe, na socruithe chun an chomhscéim aicmiúcháin
 riosca Eorpach a chur chun feidhme. Glacfar na gníomhartha cur chun feidhme sin
 i gcomhréir leis an nós imeachta scrúdúcháin dá dtagraítear in Airteagal 19(2).
 8. Tacóidh an Coimisiún le
 húdaráis inniúla na mBallstát leis an gcúram atá orthu sonraí a chomhtháthú, go
 háirithe le comhtháthú na faisnéise íosta dá dtagraítear i mír 1, le
 haicmiú riosca tarluithe dá dtagraítear i mír 2 agus le bunú próiseas
 seiceála cáilíochta sonraí dá dtagraítear i mír 3, ach gan a bheith
 teoranta dóibh sin amháin. Cuirfidh an tacaíocht sin ón gCoimisiún, arna cur ar
 fáil i bhfoirm ábhair treorach agus ceardlann go háirithe, le comhchuibhiú an
 phróisis iontrála sonraí ar fud na mBallstát.
 Airteagal 8
 An
 Stór Lárnach Eorpach
 1. Bainisteoidh an Coimisiún
 Stór Lárnach Eorpach chun na tuarascálacha tarluithe ar fad arna mbailiú san
 Aontas a stóráil.
 2. Aontóidh gach Ballstát na
 prótacail theicniúla leis an gCoimisiún chun an Stór Lárnach Eorpach a
 thabhairt cothrom le dáta tríd an bhfaisnéis ar fad a bhaineann le
 sábháilteacht atá sna bunachair sonraí náisiúnta dá dtagraítear in Airteagal 6(4)
 a aistriú chuige.
 3. Aontóidh EASA na prótacail
 theicniúla leis an gCoimisiún chun na tuarascálacha tarluithe ar fad a aistriú
 chuig an Stór Lárnach Eorpach, tuarascálacha tarluithe arna mbailiú faoi
 Rialachán (CE) Uimh. 216/2008 ó Pharlaimint na hEorpa agus ón gComhairle[21]
 agus a rialacha cur chun feidhme chomh maith leis an bhfaisnéis arna bailiú i
 gcur i bhfeidhm Airteagal 4(6) agus Airteagal 5(5).
 4. Glacfaidh an Coimisiún, trí
 bhíthin gníomhartha tarmligthe, na socruithe chun an Stór Lárnach Eorpach a
 bhainistiú dá dtagraítear i mír 1. Glacfar na gníomhartha cur chun feidhme
 sin i gcomhréir leis an nós imeachta scrúdúcháin dá dtagraítear in Airteagal 19(2).
 5. Tabharfar de chumhacht don
 Choimisiún gníomhartha tarmligthe a ghlacadh, más gá, i gcomhréir le hAirteagal 18
 chun na bearta maidir leis an gcomhtháthú sa Stór Lárnach Eorpach dá
 dtagraítear i mír 2 agus mír 3 a thabhairt cothrom le dáta.
 Airteagal 9
 Malartú
 faisnéise
 1. Glacfaidh na Ballstáit agus
 EASA páirt i malartú faisnéise tríd an bhfaisnéis ar fad a bhaineann le
 sábháilteacht atá stóráilte ina mbunachair sonraí féin a chur ar fáil d'údaráis
 inniúla na mBallstát eile, do EASA agus don Choimisiún trí bhíthin an Stóir
 Lárnaigh Eorpaigh. Aistreofar tuarascálacha tarluithe chuig an Stór Lárnach
 Eorpach laistigh de 30 lá tar éis an chéad bhailithe sonraí maidir leis an
 tarlú. Tabharfar tuarascálacha tarluithe cothrom le dáta le faisnéis bhreise a
 bhaineann le sábháilteacht nuair is gá sin.
 2. Aistreofar faisnéis a
 bhaineann le tionóiscí agus teagmhais thromchúiseacha chuig an Stór Lárnach
 Eorpach freisin. Aistreofar an bhunfhaisnéis fhíorasach maidir le tionóiscí
 agus teagmhais thromchúiseacha le linn don imscrúdú ina dtaobh a bheith ar
 siúl. Agus an t‐imscrúdú curtha i gcrích, cuirfear an fhaisnéis ar fad
 leis lena n‐áirítear, agus í le fáil, achoimre i mBéarla ar an tuarascáil
 imscrúdaithe deiridh.
 3. Má shainaithníonn Ballstát nó
 EASA, i gcás bhailiú na sonraí maidir le tarluithe nó stóráil tuarascálacha
 tarluithe, cúrsaí sábháilteachta a mheastar a bheith ina n‐ábhar spéise
 ag Ballstáit eile nó EASA, agus ina bhféadfadh gníomhaíocht sábháilteachta a
 bheith ag teastáil, cuirfidh an Ballstát sin nó EASA an fhaisnéis
 sábháilteachta ábhartha ar fad ar aghaidh chuig údaráis ábhartha na mBallstát
 nó EASA a luaithe is féidir.
 Airteagal 10
 Faisnéis
 a scaipeadh
 1. Aon eintiteas ar cuireadh an
 cúram air sábháilteacht eitlíochta sibhialta a rialáil nó chun tionóiscí agus
 teagmhais eitlíochta sibhialta laistigh den Aontas a imscrúdú, beidh rochtain
 ar líne aige ar fhaisnéis maidir le tarluithe atá sa Stór Lárnach Eorpach.
 2. Féadfaidh páirtithe leasmhara
 atá liostaithe in Iarscríbhinn III rochtain a iarraidh ar fhaisnéis áirithe
 atá sa Stór Lárnach Eorpach. Díreoidh páirtithe leasmhara atá bunaithe san
 Aontas iarrataí ar fhaisnéis ar phointe teagmhála an Bhallstáit ina bhfuil siad
 bunaithe. Díreoidh páirtithe leasmhara nach bhfuil bunaithe san Aontas a n‐iarrataí
 ar an gCoimisiún.
 3. Chun críche cúiseanna
 slándála, ní thabharfar rochtain dhíreach ar an Stór Lárnach Eorpach do
 pháirtithe leasmhara.
 Airteagal 11
 Iarrataí
 a phróiseáil agus cinntí
 1. Cuirfear iarrataí isteach ag
 úsáid na bhfoirmeacha atá formheasta ag an bpointe teagmhála. Áireofar sna
 foirmeacha sin na míreanna atá leagtha amach in Iarscríbhinn IV ar a
 laghad.
 2. Seiceálfaidh pointe teagmhála
 a fhaigheann iarraidh gur páirtí leasmhar atá ag déanamh an iarratais agus go
 bhfuil an pointe teagmhála inniúil chun déileáil leis an iarraidh sin.
 3. Déanfaidh pointe teagmhála a
 fhaigheann iarraidh meastóireacht de réir an cháis ar an údar atá leis an
 iarraidh agus ar a praiticiúlacht. Féadfaidh na pointí teagmhála faisnéis a
 sholáthar do pháirtithe leasmhara i scríbhinn nó trí úsáid a bhaint as modhanna
 leictreonacha cumarsáide atá slán.
 4. Má ghlactar le hiarraidh,
 cinnfidh an pointe teagmhála an méid faisnéise atá le soláthar agus a leibhéal.
 Beidh an fhaisnéis teoranta do na nithe a bhfuil fíorghá leo chun críche na
 hiarrata, gan dochar d'Airteagal 15 agus Airteagal 16. Ní
 sholáthrófar faisnéis nach mbaineann le trealamh, le hoibríochtaí ná le réimse
 gníomhaíochta an pháirtí leasmhair féin ach i bhfoirm chomhiomlánaithe nó
 curtha ó aithint. Féadfar faisnéis i bhfoirm neamh‐chomhiomlánaithe a
 chur ar fáil don pháirtí leasmhar má léiríonn sé go mionsonraithe an t‐údar
 atá leis.
 5. Ní fhéadfar ach faisnéis a
 bhaineann le trealamh, le hoibríochtaí nó le réimse gníomhaíochta an pháirtí
 leasmhair féin a sholáthar do na páirtithe leasmhara atá liostaithe i
 bpointe (b) d'Iarscríbhinn III.
 6. Féadfaidh pointe teagmhála a
 fhaigheann iarraiadh ó pháirtí leasmhar atá liostaithe i bpointe (a)
 d'Iarscríbhinn III Cinneadh de chineál ginearálta a dhéanamh chun
 faisnéis a sholáthar don pháirtí leasmhar sin ar bhonn rialta. Beidh an
 fhaisnéis a iarrfar bainteach le trealamh, le hoibríochtaí agus le réimse
 gníomhaíochta an pháirtí féin. Le Cinneadh de chineál ginearálta ní féidir
 rochtain a thabhairt ar ábhar iomlán an bhunachair sonraí agus ní chumhdófar
 ach rochtain ar fhaisnéis atá curtha ó aithint.
 7. Ní úsáidfidh an páirtí
 leasmhar an fhaisnéis arna fáil ach chun na críche atá sonraithe san fhoirm
 iarrata, críoch ba cheart a bheith comhoiriúnach maidir le cuspóir an
 Rialacháin seo mar atá luaite in Airteagal 1. Ní nochtfaidh an páirtí
 leasmhar an fhaisnéis arna fáil gan toiliú i scríbhinn ón soláthraí agus
 glacfaidh sé na bearta is gá chun rúndacht iomchuí na faisnéise arna fáil a
 áirithiú.
 8. Beidh an Cinneadh chun
 faisnéis a scaipeadh faoin Airteagal seo teoranta do na nithe a bhfuil fíorghá
 leo chun críche a úsáideora.
 9. Tabharfar de chumhacht don
 Choimisiún gníomhartha tarmligthe a ghlacadh, más gá, i gcomhréir le hAirteagal 18
 chun na rialacha maidir le scaipeadh faisnéise atá sa Stór Lárnach Eorpach a
 thabhairt cothrom le dáta chun scaipeadh faisnéise a leathnú nó a shrianadh.
 Airteagal 12
 Taifead
 ar iarrataí agus faisnéis a mhalartú
 1. Déanfaidh gach pointe
 teagmhála taifead ar gach iarraidh arna fháil agus an beart arna dhéanamh.
 Tarchuirfear an fhaisnéis sin chuig an gCoimisiún aon uair a fhaightear
 iarraidh agus/nó a dhéantar beart.
 2. Cuirfidh an Coimisiún liosta
 cothrom le dáta de na hiarrataí arna bhfáil agus an ghníomhaíocht arna déanamh
 ag na pointí teagmhála éagsúla agus ag an gCoimisiún féin ar fáil do na pointí
 teagmhála ar fad.
 Airteagal 13
 Anailís
 ar tharluithe agus bearta leantacha ar leibhéal náisiúnta
 1. Forbróidh gach eagraíocht atá
 bunaithe i mBallstát próiseas chun anailís a dhéanamh ar na sonraí maidir le
 tarluithe arna mbailiú i gcomhréir le hAirteagal 4 agus le hAirteagal 5
 chun guaiseanna sábháilteachta a bhaineann le tarluithe aitheanta a
 shainaithint. Bunaithe ar an anailís sin, cinnfidh sí aon bhearta
 ceartaitheacha nó coisctheacha ábhartha a bhfuil gá leo chun sábháilteacht a
 fheabhsú.
 2. Gach eagraíocht atá bunaithe
 i mBallstát, tar éis na bearta a bhfuil gá leo chun aghaidh a thabhairt ar
 easnaimh sábháilteachta iarbhír nó easnaimh sábháilteachta a d'fhéadfadh bheith
 ann a shainaithint, cuirfidh sí na bearta sin chun feidhme go tráthúil agus
 bunóidh sí próiseas chun faireachán a dhéanamh ar chur chun feidhme agus
 éifeachtacht na bhfreagairtí.
 3. Tuairisceoidh gach eagraíocht
 atá deimhnithe nó formheasta ag Ballstát toradh na hanailíse arna déanamh i
 gcomhréir le mír 1 agus na bearta is gá i gcomhréir le mír 2,
 d'údarás inniúil an Bhallstáit, dá dtagraítear in Airteagal 6(2), más gá,
 laistigh de 30 lá.
 4. Forbróidh gach Ballstát
 próiseas chun anailís a dhéanamh ar na sonraí maidir le tarluithe arna mbailiú
 i gcomhréir le hAirteagal 4 agus le hAirteagal 5 chun guaiseanna
 sábháilteachta a bhaineann le tarluithe aitheanta a shainaithint. Bunaithe ar
 an anailís sin, cinnfidh sé aon bhearta ceartaitheacha nó coisctheacha ábhartha
 a bhfuil gá leo chun sábháilteacht a fheabhsú.
 5. Gach Ballstát, tar éis na
 bearta a bhfuil gá leo chun aghaidh a thabhairt ar easnaimh sábháilteachta
 iarbhír nó easnaimh sábháilteachta a d'fhéadfadh bheith ann a shainaithint,
 cuirfidh sé na bearta sin chun feidhme go tráthúil agus bunóidh sé próiseas
 chun faireachán a dhéanamh ar chur chun feidhme agus éifeachtacht na
 bhfreagairtí.
 6. Déanfaidh gach Ballstát
 faireachán freisin ar chur chun feidhme agus éifeachtacht fhreagairtí na n‐eagraíochtaí
 de bhun mhír 2. I gcás ina measann an Ballstát nach bhfuil na freagairtí
 iomchuí chun aghaidh a thabhairt ar na heasnaimh sábháilteachta nó na heasnaimh
 sábháilteachta a d'fhéadfadh bheith ann, áiritheoidh sé go ndéanfar bearta
 iomchuí breise agus go gcuirfidh an eagraíocht ábhartha chun feidhme iad.
 7. Déanfar an fhaisnéis a
 bhaineann leis an anailís ar tharluithe aonair agus leis na bearta leantacha a
 ghabhann leo, agus ar faisnéis í a bhfuil tuairisc uirthi san Airteagal seo, a
 stóráil go tráthúil, agus nach déanaí ná dhá mhí tar éis a stórála sa bhunachar
 sonraí náisiúnta, sa Stór Lárnach Eorpach.
 8. Úsáidfidh na Ballstáit an
 fhaisnéis arna fáil ón anailís ar thuarascálacha tarluithe chun na bearta
 feabhais atá le déanamh laistigh den Chlár Sábháilteachta Stáit a chinneadh.
 9. Foilseoidh na Ballstáit, ar
 bhonn bliantúil ar a laghad, athbhreithniú ar shábháilteacht ina bhfuil
 faisnéis maidir le cineál na dtarluithe arna mbailiú ag a gcórais tuairiscithe
 náisiúnta éigeantacha agus deonacha chun an pobal i gcoitinne a chur ar an
 eolas maidir leis an leibhéal sábháilteachta san eitlíocht shibhialta agus na
 bearta atá le déanamh chun aghaidh a thabhairt ar aon cheist sábháilteachta sa
 chomhthéacs sin.
 10. Féadfaidh na Ballstáit
 tuarascálacha tarluithe curtha ó aithint a fhoilsiú freisin.
 Airteagal 14
 Anailís
 ar tharluithe agus bearta leantacha ar leibhéal an Aontais Eorpaigh
 1. Glacfaidh an Coimisiún, EASA
 agus údaráis inniúla na mBallstát, i gcomhar lena chéile, páirt go tráthrialta
 i malartú agus in anailísiú na faisnéise atá sa Stór Lárnach Eorpach.
 2. Cuirfidh Líonra d'Anailísithe
 Sábháilteachta Eitlíochta an comhar i gcrích.
 3. Tacóidh EASA le
 gníomhaíochtaí an Líonra d'Anailísithe Sábháilteachta Eitlíochta lena n‐áirítear
 cúnamh chun a gcruinnithe a ullmhú agus a eagrú, ach gan a bheith teoranta dó sin
 amháin.
 4. Cuirfidh an Líonra
 d'Anailísithe Sábháilteachta Eitlíochta le feabhsú ar shábháilteacht eitlíochta
 san Aontas, go háirithe trí ghníomhaíocht anailíse sábháilteachta a dhéanamh
 chun tacú leis an gClár Eorpach um Shábháilteacht Eitlíochta agus leis an
 bPlean Eorpach um Shábháilteacht Eitlíochta.
 5. Áireoidh EASA faisnéis faoi
 thoradh na hanailíse faisnéise dá dtagraítear i mír 1 san athbhreithniú
 bliantúil ar shábháilteacht atá luaite in Airteagal 15(4) de Rialachán
 (CE) Uimh. 216/2008.
 Airteagal 15
 An
 fhaisnéis a chosaint agus a úsáid go hiomchuí
 1. Glacfaidh na Ballstáit agus
 eagraíochtaí na bearta is gá chun rúndacht iomchuí na sonraí maidir le
 tarluithe arna bhfáil acu de bhun Airteagal 4, Airteagal 5 agus Airteagal 10
 a áirithiú.
 2. Ní úsáidfear na sonraí maidir
 le tarluithe ach chun na críche dar bailíodh iad. Ní chuirfidh na Ballstáit
 agus eagraíochtaí an fhaisnéis ar fáil agus ní úsáidfidh siad í chun críche
 eile nach coinneáil ná feabhsú sábháilteachta eitlíochta í. Níor cheart an fhaisnéis
 a úsáid chun milleán ná dliteanas a shannadh.
 3. Áiritheoidh an Coimisiún,
 EASA agus údaráis inniúla na mBallstát, agus iad ag comhlíonadh a gcuid
 oibleagáidí dá dtagraítear i mír 14, rúndacht na faisnéise atá sa Stór Lárnach
 Eorpach, agus cuirfidh siad teorainn lena húsáid ionas nach n‐úsáidfear í
 ach amháin le haghaidh nithe atá fíor-riachtanach chun a gcuid oibleagáidí a
 bhaineann le sábháilteacht a chomhlíonadh. Ina leith sin, úsáidfear an
 fhaisnéis sin go háirithe chun anailís a dhéanamh ar threochtaí sábháilteachta
 a d'fhéadfadh a bheith mar bhonn do mholtaí sábháilteachta anaithnide nó do
 threoracha aeracmhainneachta gan milleán ná dliteanas a shannadh.
 4. Áiritheoidh na Ballstáit go
 mbeidh comhar, trí réamhshocruithe, idir a n‐údaráis inniúla dá dtagraítear
 in Airteagal 6(2) agus a n‐údaráis inniúla um riaradh ceartais.
 Beidh sé mar aidhm ag na réamhshocruithe sin an chothromaíocht cheart a
 áirithiú idir an gá atá le riaradh cuí ceartais ar lámh amháin, agus an gá atá
 le faisnéis sábháilteachta a bheith le fáil go leanúnach ar an lámh eile.
 Airteagal 16
 Foinse
 na faisnéise a chosaint
 1. Áiritheoidh gach eagraíocht
 atá bunaithe i mBallstát nach mbeidh fáil ach ag na daoine dá dtagraítear in Airteagal 6(1)
 ar aon sonraí pearsanta amhail ainmneacha agus seoltaí daoine aonair. Scaipfear
 faisnéis atá curtha ó aithint laistigh den eagraíocht mar is iomchuí. Ní
 phróiseálfaidh gach eagraíocht atá bunaithe i mBallstát sonraí pearsanta ach a
 mhéid is gá chun críche an Rialacháin seo agus gan dochar don reachtaíocht
 náisiúnta lena gcuirtear Treoir 95/46/CE chun feidhme.
 2. Áiritheoidh gach Ballstát
 nach ndéanfar taifead choíche ar aon sonraí pearsanta amhail ainmneacha nó
 seoltaí daoine aonair sna bunachair sonraí náisiúnta atá luaite in Airteagal 6(4).
 Cuirfear faisnéis atá curtha ó aithint ar fáil do na páirtithe ábhartha ar fad
 ionas go bhféadfaidh siad a gcuid oibleagáidí a chomhlíonadh i dtaca le feabhsú
 sábháilteachta eitlíochta. Ní phróiseálfaidh gach Ballstát sonraí pearsanta ach
 a mhéid is gá chun críche an Rialacháin seo agus gan dochar don reachtaíocht
 náisiúnta lena gcuirtear Treoir 95/46/CE chun feidhme.
 3. Staonfaidh na Ballstáit ó
 imeachtaí a thionscnamh i ndáil le sárú gan réamhbheartú nó neamhaireach ar an
 dlí a thagann ar a n‐aire de bharr a dtuairiscithe i gcur i bhfeidhm Airteagal 4
 agus Airteagal 5 amháin. Ní bheidh feidhm ag an riail seo i gcásanna
 mórfhaillí.
 4. Ní bheidh fostaithe a
 thuairisceoidh teagmhais i gcomhréir le hAirteagal 4 agus le hAirteagal 5
 faoi réir aon dochair óna bhfostóir ar bhonn na faisnéise atá tuairiscithe acu,
 seachas i gcás mórfhaillí.
 5. Glacfaidh gach eagraíocht atá
 bunaithe i mBallstát rialacha inmheánacha ina dtugtar tuairisc ar an gcaoi a n‐urramaítear
 prionsabail an 'chultúir chóir' agus ar an gcaoi a gcuirtear chun feidhme iad
 laistigh dá n‐eagraíocht, go háirithe an prionsabal dá dtagraítear i
 mír 4.
 6. Bunóidh gach Ballstát
 comhlacht atá freagrach as an Airteagal seo a chur chun feidhme. Féadfaidh
 fostaithe sáruithe ar na rialacha a bhunaítear leis an Airteagal seo a
 thuairisciú don chomhlacht sin. Más iomchuí, molfaidh an comhlacht ainmnithe dá
 Bhallstát go nglacfaí pionóis i leith an fhostóra dá dtagraítear in Airteagal 21.
 Airteagal 17
 Na hIarscríbhinní a thabhairt cothrom le dáta
 Tabharfar de chumhacht don Choimisiún
 gníomhartha tarmligthe a ghlacadh i gcomhréir le hAirteagal 18 maidir leis
 na hIarscríbhinní a ghabhann leis an Rialachán seo chun na hIarscríbhinní a
 chur in oiriúint do dhul chun cinn teicniúil, chun na hIarscríbhinní a ailíniú
 leis an tacsanomaíocht ADREP atá comhaontaithe go hidirnáisiúnta, le
 reachtaíocht eile arna glacadh ag an Aontas agus le comhaontuithe
 idirnáisiúnta, chun an liosta de pháirtithe leasmhara agus an iarraidh ar
 fhoirm faisnéise an Stóir Lárnaigh Eorpaigh a thabhairt cothrom le dáta, agus
 chun a áirithiú go mbeidh raon na dteagmhas atá le tuairisciú faoin scéim
 éigeantach iomchuí fós.
 Airteagal 18
 An
 tarmligean a fheidhmiú
 1. Tugtar de chumhacht don
 Choimisiún gníomhartha tarmligthe a ghlacadh faoi réir na gcoinníollacha atá
 leagtha síos san Airteagal seo.
 2. Tabharfar an chumhacht chun
 gníomhartha tarmligthe dá dtagraítear in Airteagal 7(6), Airteagal 8(5),
 Airteagal 11(9) agus Airteagal 17 a ghlacadh don Choimisiún ar feadh
 tréimhse éiginnte ama.
 3. Féadfaidh Parlaimint na
 hEorpa nó an Chomhairle tarmligean na cumhachta dá dtagraítear in
 Airteagail 7(6), 8(5), 11(9) agus 17 a chúlghairm tráth ar bith. Leis an gCinneadh chun
 cúlghairm a dhéanamh, cuirfear deireadh le tarmligean na cumhachta atá
 sonraithe sa chinneadh sin. Tiocfaidh sé i bhfeidhm an lá tar éis fhoilsiú an
 chinnidh in Iris Oifigiúil an Aontas Eorpaigh nó ar dháta níos déanaí
 arna shonrú sa chinneadh. Ní dhéanfaidh sé difear do bhailíocht aon
 ghníomhartha tarmligthe atá i bhfeidhm cheana.
 4. A luaithe a ghlacfaidh sé
 gníomh tarmligthe, tabharfaidh an Coimisiún fógra ina leith go comhuaineach do
 Pharlaimint na hEorpa agus don Chomhairle.
 5. Ní thiocfaidh gníomh
 tarmligthe a ghlactar de bhun Airteagail 7(6), 8(5), 11(9) agus 17 i
 bhfeidhm ach amháin mura mbeidh aon agóid curtha in iúl ag Parlaimint na hEorpa
 ná ag an gComhairle laistigh de thréimhse dhá mhí tar éis fógra faoin ngníomh
 sin a thabhairt do Pharlaimint na hEorpa agus don Chomhairle nó, más rud é,
 roimh dheireadh na tréimhse sin, go mbeidh Parlaimint na hEorpa agus an
 Chomhairle araon tar éis a chur in iúl don Choimisiún nach ndéanfaidh siad
 agóid. Déanfar an tréimhse sin a fhadú dhá mhí ar thionscnamh
 Pharlaimint na hEorpa nó na Comhairle.
 Airteagal 19
 An
 nós imeachta coiste
 1. Beidh cúnamh ag an gCoimisiún
 ón gcoiste a bhunaítear le hAirteagal 65 de Rialachán (CE) Uimh. 216/2008.
 Is é a bheidh sa choiste sin coiste de réir bhrí Rialachán (AE) Uimh. 182/2011.
 2. I gcás ina dtagraítear don
 mhír seo, beidh feidhm ag Airteagal 5 de Rialachán (AE) Uimh. 182/2011.
 Airteagal 20
 Rochtain
 ar dhoiciméid agus cosaint sonraí pearsanta
 1. Cé is moite d'Airteagal 10
 agus Airteagal 11 lena mbunaítear rialacha rochtana níos déine ar na
 sonraí agus ar an bhfaisnéis atá sa Stór Lárnach Eorpach, beidh feidhm ag an Rialachán
 seo gan dochar do Rialachán (CE) Uimh. 1049/2001.
 2. Beidh feidhm ag an Rialachán
 seo gan dochar do reachtaíocht náisiúnta lena gcuirtear Treoir 95/46/CE
 chun feidhme agus i gcomhréir le Rialachán (CE) Uimh. 45/2001.
 Airteagal 21
 Pionóis
 Leagfaidh na Ballstáit síos na rialacha maidir
 le pionóis a bheidh infheidhme maidir le sáruithe ar an Rialachán seo. Beidh na
 pionóis dá bhforáiltear éifeachtach, comhréireach agus athchomhairleach.
 Cuirfidh na Ballstáit an Coimisiún ar an eolas i gcás ina nglactar pionóis i
 gcur i bhfeidhm an Airteagail seo.
 Airteagal 22
 Leasú ar
 Rialachán (AE) Uimh. 996/2010
 Scriostar Airteagal 19.
 Airteagal 23
 Aisghairmeacha
 Aisghairtear Treoir 2003/42/CE, Rialachán
 (CE) Uimh. 1321/2007 ón gCoimisiún agus Rialachán (CE) Uimh. 1330/2007
 ón gCoimisiún.
 Airteagal 24
 Teacht
 i bhfeidhm
 Tiocfaidh an Rialachán seo i bhfeidhm ar an
 bhfichiú lá tar éis lá a fhoilsithe in Iris Oifigiúil an Aontais Eorpaigh.
 Beidh an Rialachán seo ina cheangal
 go huile agus go hiomlán agus beidh sé infheidhme go díreach i ngach Ballstát.
 Arna dhéanamh sa Bhruiséil,
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 IARSCRÍBHINN I: LIOSTA NA dTEAGMHAS
 ATÁ LE TUAIRISCIÚ FAOIN SCÉIM um THUAIRISCiú sainordaitheach TEAGMHAS
 Cuid A: Liosta d’oibríochtaí cothabhála, deisithe agus teagmhas
 monaraithe a bhaineann le haerárthaí atá le tuairisciú
 Nóta 1: Cé go
 bhfuil formhór na dteagmhas nach mór a thuairisciú liostaithe sa Chuid seo, ní
 féidir dó bheith go hiomlán cuimsitheach. Aon teagmhas eile, a chomhlíonann na
 critéir, dar leo siúd lena mbaineann, ba cheart iad a thuairisciú.
 Nóta 2: Ní
 áirítear sa Chuid seo tionóiscí agus teagmhais thromchúiseacha mar atá
 sainmhínithe i Rialachán (AE) Uimh. 996/2010. Sa bhreis ar cheanglais
 eile a chumhdaíonn fógra a thabhairt faoi thionóiscí agus faoi thionóiscí
 tromchúiseacha mar atá sainmhínithe i Rialachán (AE) Uimh. 996/2010,
 tuairisceofar tionóiscí agus teagmhais thromchúiseacha trí na córais um
 thuairisciú sainordaitheach tarluithe.
 Nóta 3: Sa
 Chuid seo tá samplaí de na ceanglais tuairiscithe a chumhdaíonn oibríochtaí,
 cothabháil, deisiú agus monarú aerárthaí.
 Nóta 4: Is
 iad na tarluithe atá le tuairisciú na tarluithe ar cuireadh i mbaol nó arbh
 fhéidir gur cuireadh i mbaol lena linn sábháilteacht oibrithe nó arbh fhéidir
 bail bhaolach a theacht astu. Má tá an tuairisceoir faoin tuairim nár chuir
 teagmhas sábháilteacht na hoibríochta i mbaol ach go dtiocfadh guais as dá
 dtarlódh sé arís i gcúinsí a bheadh éagsúil ach dóchúil, ba cheart tuairisc a
 thabhairt sa chás sin. An rud a meastar go bhfuil sé ina theagmhas nach mór a
 thuairisciú i gcás aicme amháin tairgí, comhpháirteanna nó fearas, ní gá go
 measfar é a bheith mar an gcéanna i gcás aicme eile agus is féidir teagmhas
 éirí ina thionóisc nó ina theagmhas tromchúiseach mar gheall ar fhachtóir
 aonair a bheith ann nó as, bíodh an fachtóir sin daonna nó teicniúil..
 Nóta 5: Is
 féidir go mbainfidh na teagmhais atá le tuairisciú le haerárthaí ag a bhfuil
 foireann agus le haerárthaí ag a bhfuil Aerchóras Cianstiúrtha.
 AN
 CLÁR
 1: OIBRÍOCHTAÍ EITILTE AERÁRTHAÍ
 2: SAINCHEISTEANNA TEICNIÚLA AERÁRTHAÍ
 3: COTHABHÁIL AGUS DEISIÚ AERÁRTHAÍ
 4: SEIRBHÍSÍ AGUS SAORÁIDÍ AERLOINGSEOIREACHTA
 AGUS SEIRBHÍSÍ TALÚN
 1. OIBRÍOCHTAÍ EITILTE AERÁRTHAÍ
 1.1. Oibriú an aerárthaigh
 (d)
 inlíochtaí seachanta;
 –
 riosca imbhuailte le haerárthach eile, leis an
 talamh nó le rud eile nó cúinsí baolacha i gcás inarbh iomchuí beart seachanta
 a dhéanamh;
 –
 inlíocht seachanta is gá chun imbhualadh a
 sheachaint le haerárthach, le talamh nó le rud eile;
 –
 inlíocht seachanta a dhéantar chun cúinsí baolacha
 a sheachaint.
 (e)
 Teagmhais éirithe de thalamh nó tuirlingthe, lena n‐áirítear
 éirithe de thalamh réamhchúramacha nó tuirlingí éigeandála. Teagmhais amhail
 gan an rúidbhealach a aimsiú trí eitilt rófhada thairis nó gan é a shroicheadh
 in aon chor, nó imeacht de thaobh an rúidbhealaigh. Éirithe de thalamh, éirithe
 de thalamh diúltaithe, tuirlingtí nó iarrachtaí ar thuirlingtí ar rúidbhealach
 dúnta, gafa nó mícheart. Ionraí ar an rúidbhealach gan chead.
 (f)
 Gan bheith in ann an fheidhmíocht a bhí tuartha a
 bhaint amach le linn éirí de thalamh nó le linn an dreaptha tosaigh.
 (g)
 Cainníocht na breosla a bheith ar leibhéal íseal
 criticiúil nó gan bheith in ann breosla a aistriú nó cainníocht iomlán na
 breosla inúsáidte a úsáid.
 (h)
 Cailleadh rialaithe (lena n‐áirítear
 cailleadh páirteach nó sealadach) is cuma cad is cúis leis.
 (i)
 Teagmhais gar do V1 nó os a chionn de thoradh
 cúinsí baolacha nó cúinsí is féidir a bheith baolach nó teagmhais a dtagann na
 cúinsí sin astu (e.g. éirí de thalamh diúltaithe, imbhualadh deiridh, cailleadh
 ineallchumhachta).
 (j)
 Dul timpeall as a dtagann cúinsí baolacha nó cúinsí
 is féidir a bheith baolach.
 (k)
 Mórchlaonadh neamhbheartaithe ó thaobh an aerluais,
 an riain bheartaithe nó na hairde (is mó ná 300 troigh) is cuma cad is cúis
 leis.
 (l)
 Tuirlingt faoi bhun na hairde a Cinneadh nó
 faoi bhun na híosairde a Cinneadh gan an amharcthagairt is gá.
 (m)
 Cailleadh eolais ar shuíomh i dtaca leis an
 bhfíorshuíomh nó i dtaca le haerárthaí eile.
 (n)
 Cliseadh cumarsáide idir an fhoireann eitilte
 (Bainistíocht Acmhainne Foirne) nó idir an fhoireann eitilte agus daoine eile
 (an fhoireann chábáin, Lucht Rialaithe Aerthráchta, an fhoireann
 innealtóireachta).
 (o)
 Tromthuirlingt — tuirlingt a mheastar ‘seiceáil
 tromtuirlingthe’ a bheith de dhíth uirthi.
 (p)
 Sárú ar na dteorainneacha neamhchothroime breosla.
 (q)
 Socrú mícheart cóid SSR nó foscála airdemhéadair.
 (r)
 Ríomhchlárú mícheart trealaimh a úsáidtear le
 haghaidh ríomhanna loingseoireachta nó feidhmíochta, nó iontrálacha
 earráideacha sa trealamh sin, nó úsáid sonraí míchearta.
 (s)
 Glacadh mícheart teachtaireachtaí
 radaitheileafónaíochta nó míthuiscint a bhaint astu.
 (t)
 Mífheidhmeanna nó lochtanna a bhaineann leis an
 gcóras breosla, a rinne dochar don soláthar agus/nó don dáileadh breosla.
 (u)
 Aerárthach a imeacht go neamhbheartaithe de
 dhromchla pábháilte.
 (v)
 Imbhualadh idir aerárthach agus aon aerárthach,
 feithicil nó rud ar talamh eile.
 (w)
 Oibriú neamhaireach nó mícheart aon cheann de na
 rialtáin.
 (x)
 Gan bheith in ann an chumraíocht bheartaithe
 aerárthaigh a bhaint amach in aon chéim eitilte (e.g. fearas tuirlingthe agus
 doras an fhearais tuirlingthe, plapaí, cobhsaitheoirí, lataí).
 (y)
 Guais nó guais is féidir a bheith ann de thoradh
 aon ionsamhlú a dhéantar d’aon ghnó de chúinsí teipe chun críocha oiliúna nó
 seiceálacha córais.
 (z)
 Creathadh mínormalach.
 (aa)
 Oibriú aon phríomhchórais rabhaidh a bhaineann le
 hinlíocht an árthaigh, e.g. rabhadh cumraíochta, rabhadh loicthe (croiteoir
 maide), rabhadh róluathaithe, mura rud é:
 (1)
 gur shuigh an fhoireann go cinntitheach gur tásc
 bréige a bhí sa tásc agus ar choinníoll nár tháinig deacracht ná guais as an
 tásc bréige mar gheall ar fhreagra na foirne ar an rabhadh; nó
 (2)
 gur chun críocha oiliúna nó tástála a cuireadh an
 rabhadh ar obair.
 (bb)
 ‘rabhadh’ GPWS/TAWS nuair:
 (1)
 a thagann an t‐aerárthach níos gaire don
 talamh ná mar a bhí beartaithe nó tuartha; nó
 (2)
 a bhíonn an rabhadh ann i gcúinsí meitéareolaíocha
 inar gá bheith i muinín ionstraimí nó istoíche agus é suite gur ráta ard
 tuirlingthe ba chúis leis (modh 1); nó
 (3)
 is é is cúis leis an rabhadh gan an fearas
 tuirlingthe nó na plapaí ciumhais deiridh a chur ar obair ag an bpointe iomchuí
 le linn an teacht isteach (modh 4); nó
 (4)
 a bhíonn nó nuair ab fhéidir go raibh aon deacracht
 nó guais ann de dheasca fhreagairt na foirne ar an ‘rabhadh’ e.g. giorrú an
 achair ó aerárthaí eile. D’fhéadfadh rabhadh ar aon modh nó d’aon chineál
 bheith ar an áireamh sin, i.e fíor‐rabhadh, rabhadh núise nó rabhadh
 bréige.
 (cc)
 ‘foráileamh’ GPWS/TAWS nuair a bhíonn nó nuair ab
 fhéidir go raibh aon deacracht nó guais ann de dheasca fhreagairt na foirne ar
 an ‘bhforáileamh’.
 (dd)
 Córas Seachanta Imbhuailtí ar Eite Táscanna Réitigh
 (RAanna).
 (ee)
 Teagmhais pléasctha scairdeáin nó liáin as a
 dtagann damáiste mór nó loiteadh tromchúiseach.
 1.2. Éigeandálaí
 (a)
 Dóiteán, pléascadh, toit nó múch atá nimhiúil nó
 díobhálach, boladh mínormalach, cé gur múchadh na dóiteáin.
 (b)
 An fhoireann eitilte nó cábáin aon nós imeachta
 neamhchaighdeánach a úsáid chun déileáil le héigeandáil más rud é:
 (1)
 gurb ann don nós imeachta ach nach n‐úsáidtear
 é;
 (2)
 nach ann don nós imeachta;
 (3)
 gurb ann don nós imeachta ach go bhfuil sé
 neamhiomhlán nó míchuí;
 (4)
 go bhfuil an nós imeachta mícheart;
 (5)
 go n‐úsáidtear an nós imeachta mícheart.
 (c)
 Neamhleordhóthanacht aon nósanna imeachta atá
 beartaithe lena n‐úsáid in éigeandáil, lena n‐áirítear cásanna ina n‐úsáidtear
 iad chun críocha cothabhála, oiliúna nó tástála.
 (d)
 Teagmhas as a dtagann aslonnú éigeandála.
 (e)
 Dí‐bhrúchóiriú.
 (f)
 Úsáid aon trealaimh éigeandála nó nósanna imeachta
 éigeandála forordaithe chun déileáil le staid ar leith.
 (g)
 Tarlú as a dtagann dearbhú éigeandála (‘Mayday’ nó
 ‘panne’).
 (h)
 Feidhmiú neamhshásúil aon chórais nó trealaimh
 éigeandála, na doirse éalaithe go léir agus an soilsiú go léir san áireamh, fiú
 nuair a úsáidtear iad chun críocha cothabhála, oiliúna nó tástála.
 (i)
 Tarluithe inar gá d’aon duine foirne ocsaigin
 éigeandála a úsáid.
 1.3. An fhoireann a bheith ar
 éagumas
 (a)
 Éagumasú aon duine den fhoireann eitilte a, lena n‐áirítear
 éagumasú roimh imeacht don aerárthach má mheastar gurbh fhéidir go dtiocfadh
 éagumasú as sin i ndiaidh don eitleán éirí den talamh.
 (b)
 Éagumasú aon duine den fhoireann chábáin a fhágann
 nach bhfuil sé ar a chumas dualgais riachtanacha éigeandála a dhéanamh.
 1.4. Gortú
 (a)
 Teagmhais ar tháinig astu nó arbh fhéidir teacht
 astu mórghortú do phaisinéirí nó don fhoireann ach nach meastar a bheith ina
 dtionóisc nach mór a thuairisciú.
 (b)
 Tarlú sláinte tromchúiseach a théann i bhfeidhm ar
 bhaill foirne nó ar phaisinéirí
 1.5. Meitéareolaíocht
 (a)
 Buille tintrí as ar tháinig damáiste don aerárthach
 nó cailleadh nó mífheidhmiú aon seirbhíse riachtanaí.
 (b)
 Buille cloch sneachta as ar tháinig damáiste don
 aerárthach nó cailleadh nó mífheidhmiú aon seirbhíse riachtanaí.
 (c)
 Diansuaiteacht as a dtagann gortú áititheoirí nó a
 meastar ‘seiceáil suaiteachta’ ar an aerárthach a bheith ag teastáil mar gheall
 air.
 (d)
 Fiaradh gaoithe.
 (e)
 Oighriú as a dtagann deacrachtaí láimhseála,
 damáiste don aerárthach nó cailleadh nó mífheidhmiú aon seirbhíse riachtanaí.
 1.6. Slándáil
 (a)
 Cur isteach mídhleathach ar an aerárthach lena n‐áirítear
 bagairt bhuama agus fuadach.
 (b)
 Deacrachtaí paisinéirí ar meisce, foréigneach nó
 ainrianta a cheansú.
 (c)
 Teacht ar fholachánaí.
 1.7. Teagmhais eile
 (a)
 Atarlú cineáil ar leith teagmhais nach measfaí a
 bheith, leis féin, ina theagmhas nach mór a thuairisciú, ach ar guais
 fhéideartha é de dheasca a mhinice a tharlaíonn sé.
 (b)
 Imbhualadh éan as ar tháinig damáiste don
 aerárthach nó cailleadh nó mífheidhmiú aon seirbhíse riachtanaí.
 (c)
 Suaiteacht stáide.
 (d)
 Tuirse ar an bhfoireann a mheastar a chuir an t‐aerárthach
 nó a áititheoirí i mbaol nó a dfhéadfadh iad a chur i mbaol?
 (e)
 Aon teagmhas eile d’aon chineál a mheastar a chuir
 i mbaol nó ab fhéidir a chuir i mbaol an t‐aerárthach nó a áititheoirí,
 ar bord an aerárthaigh nó ar an talamh.
 2. SAINCHEISTEANNA TEICNIÚLA AERÁRTHAÍ
 2.1. Saincheisteanna maidir le
 struchtúr
 Ní gá gach cliseadh struchtúrtha a thuairisciú. Tá
 gaois innealtóireachta de dhíth chun a chinneadh an bhfuil cliseadh
 tromchúiseach go leor le tuairisciú. Seo roinnt samplaí:
 (a)
 damáiste do phríomheilimint struchtúrach nár
 ainmníodh ina heilimint dhamáiste-fhulangach (eilimint a bhfuil teorainn lena
 shaolré). is iad na príomheilimintí struchtúracha na heilimintí sin a bhfuil
 ról tábhachtach acu in iompar lastaí eitilte, talún agus brúchóirithe agus arbh
 fhéidir cliseadh tubaisteach an aerárthaigh a theacht as a gcliseadh.
 (b)
 locht nó damáiste os cionn an léibhéil damáiste is
 inghlactha do phríomheilimint struchtúrach a ainmníodh ina príomheilimint
 struchtúrach dhamáiste-fhulangach;
 (c)
 damáiste d'eilimint struchtúrach nó locht uirthi os
 cionn na lamháltas damáiste is inghlactha, eilimint a bhféadfadh a cliseadh an
 righneas struchtúrach a laghdú a oiread sin nach mbainfí amach níos mó na
 corrlaigh eitligh, eisréimneachta nó aisiompaithe rialtáin a cheanglaítear;
 (d)
 damáiste d'eilimint struchtúrach nó locht uirthi, a
 bhféadfadh scaoileadh míreanna maise teacht as a d’fhéadfadh áititheoirí an
 aerárthaigh a ghortú;
 (e)
 damáiste d'eilimint struchtúrach nó locht uirthi, a
 d’fhéadfadh feidhmiú ceart córas a chur i mbaol. Féach (2) thíos;
 (f)
 cailleadh aon pháirt de struchtúr an aerárthaigh le
 linn eitilt.
 2.2. Córais
 Moltar na critéir ghinearálta a leanas, agus iad
 infheidhme maidir le gach córas :
 (a)
 aon chóras, fochóras nó tacar trealaimh a
 chailleadh, nó mórfheidhmiú nó locht a bheith air sa chaoi is nach rabhthas in
 ann gnáthnósanna imeachta oibriúcháin, druileanna etc. a dhéanamh i gceart;
 (b)
 an fhoireann gan bheith in ann an córas a stiúradh,
 mar shampla:
 (1)
 gníomhaíochtaí nár ordaíodh,
 (2)
 freagairt mhícheart agus/nó neamhiomlán, lena n‐áirítear
 teorainn le gluaiseacht nó righneas,
 (3)
 oibriú ó smacht,
 (4)
 díscor nó cliseadh meicníoch;
 (c)
 cliseadh nó mífheidhmiú fheidhmíocht
 eisiach/fheidhmíochtaí eisiacha an chórais (b’fhéidir go mbeadh roinnt
 feidhmíochtaí ag an aon chóras amháin)
 (d)
 trasnaíocht laistigh de chórais nó idir chórais;
 (e)
 cliseadh nó mífheidhmiú an fhearais chosanta nó an
 chórais éigeandála a bhaineann leis an gcóras;
 (f)
 Cailleadh iomarcaíochta an chórais.
 (g)
 Aon teagmhas a thagann as iompraíocht neamhthuartha
 córais.
 (h)
 I gcás cineálacha aerárthaí a bhfuil príomhchóras,
 fo‐phríomhchóras nó tacar trealaimh aonair acu: cailleadh, mífheidhmiú
 suntasach nó locht aon phríomhchórais, aon fhochóras nó aon tacair trealaimh.
 (i)
 I gcás cineálacha aerárthaí a bhfuil príomhchórais,
 fo‐phríomhchórais nó tacair threalaimh neamhspleácha iomadúla acu: aon
 chóras, fochóras nó tacar trealaimh a chailleadh, nó mórfheidhmiú nó locht a
 bheith air..
 (j)
 Oibriú aon phríomhchórais rabhaidh a bhaineann le
 córais nó trealamh aerárthaigh murar shuigh an fhoireann go cinntitheach gur
 tásc bréige a bhí sa tásc agus ar choinníoll nár tháinig deacracht ná guais as
 an tásc bréige mar gheall ar fhreagra na foirne ar an rabhadh.
 (k)
 Sceitheadh sreabhán hiodrálach, breosla, ola nó
 sreabhán eile as ar tháinig guais dóiteáin nó éilliúchán guaiseach féideartha
 struchtúir, córas nó ar trealaimh aerárthaigh, nó baol d’áititheoirí.
 (l)
 Mífheidhmiú nó locht ar aon chóras léirithe a
 bhféadfadh míthreoir don fhoireann teacht as.
 (m)
 Aon chliseadh, aon mhífheidhmiú nó aon locht má
 tharlaíonn sé ag céim chriticiúil den eitilt agus má tá sé ábhartha d’oibriú an
 chórais.
 (n)
 Móreasnamh san fhíorfheidhmíocht i gcomparáid leis
 an bhfeidhmíocht arna formheas as ar tháinig staid ghuaiseach (agus cruinneas
 mhodh ríofa na feidhmíochta á chur san áireamh) lena n‐áirítear oibriú
 coscánaithe, ídiú breosla etc.
 (o)
 Neamhshiméadracht rialtán eitilte; e.g. plapaí,
 lataí, bacóirí etc.
 San Fhoscríbhinn a ghabhann leis an Iarscríbhinn
 seo tá liosta de shamplaí de theagmhais nach mór a thuairisciú de bharr chur i
 bhfeidhm na gcritéar ginearálta seo ar chórais áirithe.
 2.3. Tiomáint (lena n‐airítear
 innill, liáin agus córais rótair) agus aonaid chumhachta chúnta (APUanna)
 (a)
 Múchadh bladhaire, múchadh nó mífheidhmiú aon
 innill.
 (b)
 Róluathú, nó gan bheith in ann aon chomhpháirt
 rothlach ardluais a rialú (mar shampla: APU, dúisire aeir, meaisín
 aerthimthrialla, mótar aerthuirbín, lián nó rótar).
 (c)
 Cliseadh nó mífheidhmiú aon pháirt d’inneall nó de
 chóras tiomána as a dtagann ceann amháin nó níos mó de na fadhbanna seo a
 leanas:
 (1)
 neamhchoimeád comhpháirteanna/smionagair;
 (2)
 dóiteán inmheánach nó seachtrach neamhrialaithe, nó
 éalú gáis the;
 (3)
 sá i dtreo seachas an treo a d'ordaigh an píolóta;
 (4)
 an córas aisiompaithe sá gan bheith ag feidhmiú nó
 a bheith ag feidhmiú go neamhaireach;
 (5)
 gan bheith in ann an chumhacht, an sá nó rpm a
 rialú;
 (6)
 cliseadh an struchtúir suite innill;
 (7)
 cailleadh páirteach nó iomlán príomhpháirt den
 chóras cumhachta;
 (8)
 múch dhlúth infheicthe nó tiúchan de tháirgí
 tocsaineacha ba leor chun foireann nó paisinéirí a éagumasú;
 (9)
 gan bheith ann , inneall a mhúchadh de réir na
 ngnáthdhóigheanna;
 (10)
 gan bheith in ann inneall fóinteach a athlasadh.
 (d)
 Cailleadh sá nó cumhachta, athrú nó ascalú nár
 ordaíodh agus atá aicmithe mar chailleadh sá nó rialaithe cumhachta :
 (1)
 i gcás aerárthach aon innill; nó
 (2)
 i gcás ina meastar go bhfuil sé iomarcach maidir
 leis an bhfeidhm i gceist; nó
 (3)
 i gcás ina rachadh sin i bhfeidhm ar níos mó ná
 inneall amháin in aerárthach ilinneallach, go háirithe i gcás aerárthach dé‐inneallach;
 nó
 (4)
 i gcás aerárthaigh ilinneallaigh ina n‐úsáidtear
 aon chineál innill amháin, nó cineálacha atá cosúil le chéile i bhfeidhm ina
 measfaí go raibh an tarlú guaiseach nó criticiúil.
 (e)
 Aon locht ar pháirt a bhfuil teorainn lena saolré
 is cúis le haistarraingt na páirte sin roimh dheireadh a shaolré.
 (f)
 Lochtanna d’aon tionscnamh amháin a d'fhéadfadh
 bheith ina gcúis le ráta múchta le linn eitilt atá chomh hard sin go bhféadfaí
 go múchfaí níos mó ná inneall amháin le linn aon eitilt amháin.
 (g)
 Teorantóir nó fearas rialaithe innill gan bheith ag
 obair nuair is gá nó a oibríonn go neamhaireach.
 (h)
 Sárú pharaiméadair an innill.
 (i)
 Damáiste de bharr ábhar coimhthíoch as a dtagann
 damáiste.
 Liáin agus tras‐seoladh
 (j)
 Cliseadh nó mífheidhmiú aon pháirte de lián nó de
 gléasra cumhachta as a dtagann ceann amháin nó níos mó de na fadhbanna seo a
 leanas:
 (1)
 róluas a bheith faoin lián;
 (2)
 róchúltarraingt a theacht de réir a chéile;
 (3)
 sá i dtreo in éadan na treo a d'ordaigh an píolóta;
 (4)
 scaoileadh liáin nó aon chuid mhór den lián;
 (5)
 cliseadh as a dtagann neamhchothroime iomarcach;
 (6)
 gluaiseacht gan iarraidh lanna an liáin faoi bhun
 na híosuillinne arna socrú d’ísealchlaonadh le linn eitilt;
 (7)
 gan bheith ann an lián a shliosadh;
 (8)
 gan bheith ann airde gluaiseachta an liáin a athrú;
 (9)
 athrú airde gluaiseachta nár ordaíodh;
 (10)
 casmhóimint nó luaineacht luais dhorialaithe nó
 (11)
 scaoileadh páirteanna lagfhuinnimh.
 Rótair agus tras‐seoladh
 (k)
 Damáiste don phríomh‐ghiarbhosca/phríomh‐fhorbhaill
 rótair as a bhféadfadh scaradh cómála rótair agus/nó mífheidhmithe an rialaithe
 rótair teacht.
 (l)
 Damáiste don an rótar deiridh, don tras‐seoladh
 agus do chórais choibhéiseacha.
 APUanna
 (m)
 Múchadh nó cliseadh nuair is gá an APU a bheith ar
 fáil le haghaidh riachtanas oibríochta, e.g. ETOPS, MEL.
 (n)
 Gan bheith in ann an APU a mhúchadh.
 (o)
 Róluas.
 (p)
 Gan bheith in ann an APU a dhúisiú nuair is gá é ar
 chúiseanna oibríochta.
 2.4. Fachtóirí daonna
 Aon teagmhas inarbh fhéidir aon ghné nó aon
 neamhleordhóthanacht de chuid dhearadh an aerárthaigh a bheith ina cúis le
 hearráid úsáide as a bhféadfadh éifeacht bhaolach nó thubaisteach teacht.
 2.5. Teagmhais eile
 (a)
 Aon teagmhas inarbh fhéidir aon ghné nó aon
 neamhleordhóthanacht de chuid dhearadh an aerárthaigh a bheith ina cúis le
 hearráid úsáide as a bhféadfadh éifeacht bhaolach nó thubaisteach teacht.
 (b)
 Teagmhas nach meastar, de ghnáth, gur teagmhas é
 nach mór a thuairisciú (e.g. fearastú agus trealamh cábáin, córais uisce),
 nuair a chuir na cúinsí an t‐aerárthach nó a áititheoirí i mbaol.
 (c)
 Dóiteán, pléascadh, toit nó múch tocsaineach nó
 díobhálach.
 (d)
 Aon tarlú eile a d’fhéadfadh an t‐aerárthach
 a chur i mbaol nó difear a dhéanamh do shábháilteacht na n‐áititheoirí,
 nó do shábháilteacht daoine nó maoine cóngarach don aerárthach nó ar an talamh.
 (e)
 An córas fógartha paisinéirí a chliseadh nó locht a
 bheith air, as ar tháinig cailleadh an chórais sin nó a rinne dochloiste é.
 (f)
 Cliseadh chóras rialaithe shuíochán an phíolóta le
 linn eitilt.
 3. COTHABHÁIL AGUS DEISIÚ AERÁRTHAÍ
 (a)
 Cóimeáil mhícheart páirteanna nó comhpháirteanna de
 chuid an aerárthaigh a fhionntar le linn cigireachta nó nós imeachta tástála
 nach bhfuil ceaptha chun na críche sonraí sin.
 (b)
 Sileadh aeir sceite the as a dtagann damáiste struchtúrach.
 (c)
 Aon locht ar pháirt a bhfuil teorainn lena saolré
 is cúis le haistarraingt na páirte sin roimh dheireadh a shaolré.
 (d)
 Aon damáiste nó meath (e.g. bristeacha,
 scoilteanna, meilt, dílannú, dínascadh), a thagann as aon chúis (e.g. eitleach,
 cailleadh righnis nó cliseadh struchtúrach), orthu seo:
 (1)
 príomhstruchtúr nó PSE (mar a shainmhínítear i
 lámhleabhar deisiúcháin an mhonaróra) i gcás ina bhfuil an damáiste sin nó an
 meath sin ná os cionn na dteorainneacha incheadaithe atá sonraithe sa
 lámhleabhar deisiúcháin agus ina bhfuil deisiú nó ionadú iomlán nó páirteach de
 dhíth mar gheall air.
 (2)
 struchtúr tánaisteach a chuir, nó is féidir a
 chuir, an t‐aerárthach i mbaol;
 (3)
 an t‐inneall, an lián nó an córas rótar
 rótarárthach.
 (e)
 Aon chliseadh, mífheidhmiú nó locht ar aon chóras
 nó ar aon trealamh, nó damáiste nó meath air a fionnadh de thoradh treorach
 aeracmhainneachta nó treorach sainordaithí eile arna heisiúint ag údarás
 rialála a chomhlíonadh, nuair:
 (1)
 is í an eagraíocht tuairiscithe atá ag cur chun
 feidhme an chomhlíonta a bhraitheann é den chéad uair
 (2)
 le linn aon chomhlíonta eile ina dhiaidh sin, atá
 sé os cionn na dteorainneacha incheadaithe atá luaite sa Treoir agus/nó
 nach bhfuil nósanna imeachta deisiúcháin/ceartúcháin le fáil.
 (f)
 Feidhmiú neamhshásúil aon chórais nó trealaimh
 éigeandála, na doirse éalaithe agus an soilsiú go léir san áireamh, fiú nuair a
 úsáidtear iad chun críocha cothabhála nó tástála .
 (g)
 Neamhchomhlíonadh nó mórearráidí a bhaineann le
 comhlíonadh nósanna imeachta cothabhála a cheanglaítear.
 (h)
 Táirgí, páirteanna, fearais agus ábhair de
 thionscnamh anaithnid nó amhrasach.
 (i)
 Sonraí nó nósanna imeachta cothabhála atá
 míthreorach nó neamhleordhóthanach as a bhféadfaí earráidí cothabhála a
 theacht.
 (j)
 Aon chliseadh, mífheidhmiú nó locht ar threalamh
 talún a úsáidtear chun tástáil nó seiceáil a dhéanamh ar chórais agus ar
 threalamh aerárthaí i gcás nár sainaithníodh leis an ngnáthchigireacht ná leis
 na nósanna imeachta tástála arna gceangal an fhadhb agus gur tháinig cúinsí
 baolacha as sin.
 4. SEIRBHÍSÍ AGUS SAORÁIDÍ
 AERLOINGSEOIREACHTA AGUS SEIRBHÍSÍ TALÚN
 4.1. Seirbhísí Aerloingseoireachta
 Féach Iarscríbhinn IB, liosta de tharluithe
 intuairiscithe a bhaineann le Seirbhísí Aerloingseoireachta.
 4.2. Aeradróm agus saoráidí
 aeradróim.
 (a)
 cailleadh cumarsáide raidió idir an fhoireann talún
 agus an tseirbhís aerthráchta.
 (b)
 cailleadh córais rabhaidh stáisiúin dóiteáin.
 (c)
 na seirbhísí tarrthála agus comhraic dóiteáin gan a
 bheith ar fáil ar an dóigh a gceanglaítear.
 (d)
 mórathrú ar chúinsí oibríochta aeradróim as a
 bhféadfadh cúinsí baolacha a theacht, agus é gan bheith tuairiscithe don
 tseirbhís aerthráchta.
 4.3. Láimhseáil paisinéirí,
 bagáiste agus lasta
 (a)
 Mór‐éilliú strúchtúir, córas agus trealaimh
 aerárthaigh de dheasca carraeireachta bagáiste nó lasta.
 (b)
 Luchtú mícheart paisinéirí, bagáiste nó lasta, ar
 dóigh a dhéanfaidh difear mór do mhais agus/nó do chothromaíocht aerárthaigh.
 (c)
 Stuáil mhícheart bagáiste nó lasta (lena n‐áirítear
 bagáiste láimhe) is dóigh a chuirfidh an t‐aerárthach, a threalamh nó a
 áititheoirí nó i mbaol nó a chuirfidh bac ar aslonnú éigeandála.
 (d)
 Stuáil mhíchuí coimeádán lasta nó earraí
 substaintiúla lasta.
 (e)
 Carraeireacht nó iarracht ar charraeireacht earraí
 contúirteacha a sháraíonn na rialacháin is infheidhme, lena n‐áirítear
 lipéadú pacáistíocht mhícheart earraí contúirteacha.
 4.4. Láimhseáil agus seirbhísiú
 aerárthaí ar an talamh
 (a)
 Doirteadh mór le linn oibríochtaí breoslaithe.
 (b)
 Luchtú cainníochtaí míchearta breosla is dóigh a
 dhéanfaidh difear mór do sheasmhacht, feidhmíocht, cothromaíocht nó do dhaingne
 struchtúrach.
 (c)
 Cliseadh, mífheidhm nó locht ar threalamh talún a
 úsáidtear chun córais agus threalamh aerárthaí a sheiceáil nó a thástáil i gcás
 nár sainaithníodh leis an ngnáthchigireacht ná leis na nósanna imeachta tástála
 arna gceangal an fhadhb agus gur tháinig cúinsí baolacha as sin.
 (d)
 Neamhchomhlíonadh nó mórearráidí a bhaineann le
 comhlíonadh nósanna imeachta seirbhísithe a cheanglaítear.
 (e)
 Luchtú breosla nó leachtanna riachtanacha eile
 (lena n‐áirítear ocsaigin agus uisce inólta) atá éillithe nó den chineál
 mícheart.
 Foscríbhinn
 le Cuid A d’IARSCRÍBHINN I
 Sna fomhíreanna seo a leanas tá samplaí de
 tharluithe intuairiscithe a thagann as cur i bhfeidhm na gcritéar ginearálta
 maidir le córais shonracha atá liostaithe i mír 2.2 de Chuid A
 d’Iarscríbhinn I.
 1. Aerchóiriú/aeráil
 (a)
 cailleadh iomlán an fhuaraithe eitleonaigh
 (b)
 díbhrúchóiriú.
 2. Córas uatheitilte
 (a)
 an córas uatheitilte gan bheith in ann an oibríocht
 a iarradh a dhéanamh agus é ar obair
 (b)
 mórdheacrachtaí arna dtuairisciú a bhaineann le
 feidhmiú an chórais uatheitilte, a bheith ag an bhfoireann an t‐aerárthach
 a rialú
 (c)
 cliseadh aon fhearais dínasctha de chuid an chórais
 uatheitilte
 (d)
 athrú nár ordaíodh ar an modh uatheitilte
 3. Cumarsáid
 (a)
 cliseadh nó locht ar an gcóras fógartha paisinéirí
 as a dtagann cailleadh an chórais sin nó a dhéanann dochloiste é.
 (b)
 cailleadh iomlán cumarsáide le linn eitilte.
 4. Córas leictreach
 (a)
 cailleadh córais amháin dáilte leictreachais
 (AC/DC)
 (b)
 lánchailleadh córais amháin ginte leictreachais nó
 cailleadh níos mó ná ceann amháin den chineál sin córas
 (c)
 cliseadh chórais (éigeandála) chúltaca ginte
 leictreachais.
 5. Cró an phíolóta/Cábán/Lasta
 (a)
 cailleadh rialaithe ar shuíochán píolóta le linn
 eitilt.
 (b)
 cliseadh aon chórais nó aon trealaimh éigeandála,
 lena n‐áirítear córas comharthaíochta iomlonnaithe éigeandála, gach doras
 éalaithe,
 (c)
 soilsiú éigeandála, etc.
 (d)
 cailleadh acmhainne coinneála an chórais luchtaithe
 lasta.
 6. Córas cosanta ar dhóiteán
 (a)
 rabhaidh dhóiteáin, seachas iad siúd a
 dhearbhaítear láithreach bheith bréagach
 (b)
 cliseadh neamhbhraite an chórais um bhraith nó
 chosc dóiteáin nó toite, nó locht neamhbhraite sa chóras sin, as a bhféadfadh
 laghdú ar an gcumas braite nó coisc nó cailleadh an chumais sin teacht
 (c)
 gan rabhadh a bheith ann i gcás dóiteáin nó toite
 iarbhír.
 7. Rialtáin eitilte
 (a)
 neamhshiméadracht plapaí, lataí, bacóirí etc.
 (b)
 gluaiseacht theoranta, drochfhreagrairt nó
 freagairt righin nó mall ag baint le hoibriú na bpríomhchóras rialaithe eitilte
 nó na gcóras gaolmhar liopaí agus glasála
 (c)
 oibriú ó smacht ar dromchla an rialtáin eitilte
 (d)
 creathú ar dromchla an rialtáin eitilte a
 mhothaíonn an fhoireann
 (e)
 dínascadh nó cliseadh an rialtáin mheicníoch
 eitilte
 (f)
 trasnaíocht mhór ar ghnáthrialú an aerárthaigh nó
 meath ar na cáilíochtaí eitilte
 8. Córas breosla
 (a)
 mífheidhm ar an gcóras léirithe cainníochta breosla,
 rud as a dtagann lánchailleadh an léirithe cainníochta breosla ar bord nó
 léiriú mícheart di
 (b)
 sileadh breosla as ar tháinig cailleadh mór, guais
 dóiteáin, éilliú mór
 (c)
 mífheidhm nó lochtanna ar an gcóras caite breosla
 thar bord as ar tháinig cailleadh neamhaireach mórchainníochta, guais dóiteáin,
 éilliú guaiseach trealaimh aerárthaigh nó gan a bheith in ann breosla a
 chaitheamh thar bord
 (d)
 mífheidhmeanna nó lochtanna ar an gcóras breosla, a
 rinne difear mór do sholáthar agus/nó do dháileadh breosla.
 (e)
 gan bheith in ann an chainníocht iomlán breosla a
 aistriú ná a úsáid
 9. Hiodrálaic
 (a)
 cailleadh córais hiodrálaigh amháin (ETOPS amháin)
 (b)
 cliseadh an chórais aonraithe
 (c)
 cailleadh níos mó ná ciorcad hiodrálach amháin
 (d)
 cliseadh an chórais chúltaca hiodrálaigh
 (e)
 síneadh neamhaireach aerthuirbín reithe.
 10. Córas braite oighir/cosanta ar
 oighear
 (a)
 cailleadh neamhbhraite an chórais
 frithoighir/dí-oighrithe nó laghdú ar a fheidhmíocht
 (b)
 cailleadh níos mó na ceann amháin de na córais
 téite tóireadóra
 (c)
 gan bheith in ann dí‐oighriú sciatháin
 siméadrach a fháil
 (d)
 carnú oighir mínormalach as a dtagann éifeachtaí
 suntasacha ar fheidhmíocht nó ar cháilíochtaí láimhseála
 (e)
 difear beag do léargas na foirne.
 11. Córais
 léirithe/rabhaidh/taifeadta
 (a)
 mífheidhm nó locht ar aon chóras léirithe nuair a
 d'fhéadfaí a bheith de thoradh air go léifeadh an fhoireann táscanna mór‐mhíthreoracha
 agus go dtiocfadh gníomhaíocht foirne mhíchuí ar chóras riachtanach
 (b)
 cailleadh feidhme rabhaidh dheirg i gcóras
 (c)
 i gcás cróite píolóta gloine: níos mó ná aonad
 taispeána amháin nó ríomhaire amháin a bhaineann leis an bhfeidhm
 thaispeána/rabhaidh a chailleadh nó mífheidhm a bheith air.
 12. Córas/coscáin/boinn na gcos
 tuirlingthe
 (a)
 dóiteán coscán
 (b)
 mórchailleadh oibrithe coscánaithe
 (c)
 oibriú coscánaithe neamhshiméadrach as a dtagann
 mórchlaonadh ón gconair
 (d)
 cliseadh ar an gcóras sínte cos tuirlingthe le linn
 saorthitim (lena n‐áirítear cliseadh le linn tastálacha sceidealaithe)
 (e)
 síneadh/aistarraingt gan iarraidh na gcos
 tuirlingthe nó dhoras na gcos tuirlingthe
 (f)
 pléascadh roinnt bonn.
 13. Córais loingseoireachta (lena n‐áirítear
 córais ascnaimh bheachtais) agus córais sonraí aeir
 (a)
 lánchailleadh nó ilchliseadh trealaimh
 loingseoireachta
 (b)
 lánchliseadh nó ilchliseadh trealaimh sonraí aeir
 (c)
 táscanna míthreoracha móra
 (d)
 mórearráidí loingseoireachta a mheastar sonraí
 míchearta nó earráid chódúcháin bunachair shonraí a bheith ina gcúis leo
 (e)
 claonta nach raibh súil leo sa chonair thaobhach nó
 ingearach nach é ionchur a phíolóta ba chúis leo
 (f)
 fadhbanna ag baint leis saoráidí loingseoireachta
 ar an talamh as a dtagann mórearráidí loingseoireachta nach mbaineann le
 haistrithe ón modh loingseoireachta tamhúla go dtí an modh loingseoireachta
 raidió.
 14. Oscsaigin le haghaidh
 aerárthaí bhrúchóirithe
 (a)
 cailleadh an tsoláthair ocsaigin i gcró an phíolóta
 (b)
 cailleadh an tsoláthair ocsaigin ag líon mór
 paisinéirí (níos mó ná 10 %), lena n‐áirítear cailleadh a fhionntar
 le linn gníomhaíochtaí a atá ar siúl ar chúiseanna cothabhála, oiliúna nó
 tástála.
 15. Córas aeir sceite
 (a)
 sileadh aeir sceite the as a dtagann rabhadh
 dóiteáin nó damáiste struchtúrach.
 (b)
 cailleadh na gcóras aeir sceite uile
 (c)
 cliseadh ar an gcóras braite silidh aeir sceite.
 Cuid B: Liosta de teagmhais a bhaineann le seirbhísí aerloingseoireacha
 atá le tuairisciú
 Nóta 1: Cé go
 bhfuil formhór na dteagmhas nach mór a thuairisciú liostaithe sa Chuid seo, ní
 féidir an liosta sin a bheith go hiomlán cuimsitheach. Ní mór aon teagmhais
 eile a thuairisciú a chomhlíonann na critéir dar leo siúd atá bainteach leo.
 Nóta 2: Ní
 áirítear sa Chuid seo tionóiscí agus teagmhais thromchúiseacha mar atá
 sainmhínithe i Rialachán (AE) Uimh. 996/2010. Sa bhreis ar cheanglais
 eile a chumhdaíonn fógra a thabhairt faoi thionóiscí agus faoi thionóiscí
 tromchúiseacha mar atá sainmhínithe i Rialachán (AE) Uimh. 996/2010,
 tuairisceofar tionóiscí agus teagmhais atá tromchúiseach freisin trí na córais
 thuairiscithe éigeantaigh teagmhas.
 Nóta 3: Áirítear
 sa chuid seo teagmhais Seirbhísí Aerloingseoireachta a chuireann i mbaol
 sábháilteacht eitilte nó ar féidir dóibh í a chur i mbaol, nó ar féidir dóibh
 soláthar Seirbhísí Aerloingseoireachta sábháilte a lagú.
 Nóta 4: Ní
 chuirfidh a bhfuil sa Chuid seo bac ar thuairisciú aon teagmhais, aon chúinsí
 ná aon bhaile ab fhéidir a dtiocfadh guais astu maidir le sábháilteacht
 aerárthaigh dá dtarlódh sé arís i gcúinsí a bheadh éagsúil ach dóchúil nó dá
 bhfágfaí gan cheartú iad.
 (1)
 Teagmhais neas‐imbhuailte (lena n‐áirítear
 cúinsí sonracha ina mbraitear go bhfuil aerárthach amháin agus aerárthach
 eile/an talamh/feithicil/duine/rud ró‐ghar dá chéile.
 (a)
 sárú ar íosfhad scartha;
 (b)
 scaradh nach leor;
 (c)
 eitilt neasrialaithe isteach sa limistéar (gar do
 CFIT);
 (d)
 rud nó duine a bheith ar an rúidbhealach gan chead
 agus gá le gníomhaíocht seachanta dá dheasca.
 (2)
 Féidearthacht go mbeidh imbhualadh nó neas‐imbhualadh
 ann (lena n‐áirítear cúinsí inar féidir go mbeidh imbhualadh nó neas‐imbhualadh,
 agus aerárthach eile i gcóngar);
 (a)
 rud nó duine a bheith ar an rúidbhealach gan chead
 agus gan gá le gníomhaíocht seachanta;
 (b)
 rud nó duine a bheith ar an rúidbhealach;
 (c)
 claonadh aerárthaigh ó ghlanspás ATC;
 (d)
 an t‐aerárthach gan bheith i gcomhréir leis
 an rialachán maidir le bainistíocht aerthráchta (ATM) is infheidhme:
 (1)
 claonadh aerárthaigh ó nósanna imeachta ATM
 foilsithe is infheidhme;
 (2)
 teacht isteach neamhúdaraithe in aerspás;
 (3)
 claonadh aerárthaigh ó charraeireacht agus ó
 oibríochtaí trealaimh, a údaraítear le rialachán/rialacháin is infheidhme.
 (3)
 Teagmhais a bhaineann go sonrach le ATM (lena n‐áirítear
 na cúinsí sin ina ndéantar difear don acmhainn seirbhísí sábháilte ATM a
 sholáthar, lena n‐áirítear cúinsí inar cuireadh i mbaol oibriú sábháilte
 an aerárthaigh de thaisme).
 Áireofar ann sin na teagmhais
 seo a leanas:
 (a)
 gan bheith in ann seirbhísí ATM a sholáthar:
 (1)
 gan bheith in ann seirbhísí aerthráchta a
 sholáthar;
 (2)
 gan bheith in ann seirbhísí bainistíochta aerspáis
 a sholáthar;
 (3)
 gan bheith in ann seirbhísí bainistíochta
 tráchtsreibhe a sholáthar;
 (b)
 cliseadh ar fheidhm Cumarsáide;
 (c)
 cliseadh ar fheidhm Faireachais;
 (d)
 cliseadh ar fheidhm Próiseála agus Dáilte Sonraí;
 (e)
 cliseadh ar fheidhm Loingseoireachta;
 (f)
 slándáil córais ATM.
 Foscríbhinn
 le Cuid A d’IARSCRÍBHINN I
 Sna pointí seo a leanas tá samplaí de
 tharluithe ATM intuairiscithe a thagann as cur i bhfeidhm na gcritéar
 ginearálta maidir le hoibríochtaí aerárthaigh atá liostaithe i mír 3 de
 Chuid B d’Iarscríbhinn I.
 1. Soláthar faisnéise atá go mór
 mícheart, neamhleordhóthanach nó míthreorach ag aon fhoinsí talún, e.g.
 seirbhís aerthráchta (ATS), seirbhís uathoibríoch faisnéise críochfoirt,
 seirbhísí meitéareolaíocha, bunachair sonraí loingseoireachta, léarscáileanna,
 cairteacha, seirbhís faisnéise aerloingseoireachta (AIS), lámhleabhair.
 2. Soláthar glanspáis talún is
 lú ná an méid a forordaíodh.
 3. Soláthar sonraí míchearta i
 ndáil le tagairtí brú (i.e. socrú airdemhéadair).
 4. Tras‐seoladh, fáil nó
 léirmhíniú mórtheachtaireachtaí atá mícheart i gcás ina dtagann cúinsí
 guaiseacha as.
 5. Sárú an íosfhaid scartha;
 6. Teacht isteach neamhúdaraithe
 in aerspás;
 7. Tarchur raidióchumarsáide
 neamhdhleathach.
 8. Cliseadh ar shaoráidí
 Seirbhísí Aerloingseoireachta talún nó satailíte.
 9. Cliseadh mór ar ATC/ATM nó
 meath suntasach ar bhonneagar aeradróim.
 10. Aerárthaí, feithiclí,
 ainmhithe, daoine nó réada coimhthíocha ina mbac ar limistéir ghluaiseachta
 aeradróim agus/nó ar áiseanna loingseoireachta, as a dtagann cúinsí guaiseacha
 nó cúinsí is féidir a bheith guaiseach.
 11. Earráidí nó easpaí maidir le
 marcáil bac ar limistéir ghluaiseachta aeradróim agus/nó ar áiseanna
 loingseoireachta, as a dtagann cúinsí guaiseacha nó cúinsí is féidir a bheith
 guaiseach.
 12. Cliseadh nó mífheidhm
 shuntasach ar shoilse aeradróim nó gan iad a bheith ar fáil.
 Iarscríbhinn
 II: Liosta spriocamanna agus ceanglas is infheidhme MAIDIR LEIS an scéim UM
 tHuairisciÚ SAINORDAITHEACH tarluithe
 1. Spriocam tuairiscithe
 1.1. Riail ghinearálta
 Is í an uastréimhse a bhfuil tarlú le tuairisciú
 laistigh di i gcomhreir le hAirteagal 4 72 uair an chloig.
 1.2. Cásanna sonracha
 (a)
 I gcás "neas‐imbhualadh le fearas eile
 eitilte ; nósanna imeachta aerthráchta fabhtacha nó na seirbhísí aerthráchta nó
 an fhoireann eitilte gan a bheith ag comhlíonadh nósanna imeachta is
 infheidhme; cliseadh ar shaoráidí aerthráchta" de réir Rialachán Uimh. 859/2008[22]
 (AE‐OPS) 1.420 (d) 1, déanfar an tuairisc gan mhoill.
 (b)
 I gcás guaise éan féideartha, de réir
 Rialachán Uimh. 859/2008 (AE‐OPS) 1.420 (d) 3, déanfar an
 tuairisc gan mhoill.
 (c)
 I gcás imbhuailte éan as a dtagann mórdhamáiste don
 aerárthach nó cailleadh nó mífheidhm aon seirbhíse riachtanaí, de réir
 Rialachán Uimh. 859/2008 (AE‐OPS) 1.420 (d) 3, déanfar an
 tuairisc gan mhoill.
 (d)
 I gcás cur isteach neamhdhleathaigh ar bord
 aerárthaigh, de réir Rialachán Uimh. 859/2008 (AE‐OPS) 1.420
 d) 5, déanfar an tuairisc gan mhoill.
 (e)
 I gcás baile a d'fhéadfadh bheith guaiseach amhail
 míréireacht i saoráid talún nó loingseoireachta, Rialachán Uimh. 859/2008
 (AE‐OPS) 1.420 (d) 6, déanfar an tuairisc a luaithe is féidir é.
 2. Réimsí sonraí sainordaitheacha
 2.1. Réimsí sonraí coiteanna
 I ngach tuairisc tarlaithe a bhaileofar chun Airteagal 4
 agus Airteagal 5 a chur i bhfeidhm beidh an fhaisnéis seo a leanas ar a
 laghad:
 (1)
 Teideal
 ·
 Teideal
 (2)
 Faisnéis Chomhdúcháin
 ·
 Eintiteas Fhreagrach
 ·
 Uimhir Chomhaid
 ·
 Stádas an Tarlaithe
 (3)
 Am
 ·
 Dáta Áitiúil
 ·
 Am Áitiúil
 ·
 Dáta UTC
 ·
 Am UTC
 (Mura roghnaítear ach dáta/am
 amháin, roghnaítear dáta/am UTC)
 (4)
 Áit
 ·
 Staid/Limistéir an Tarlaithe
 ·
 Áit an Tarlaithe
 (5)
 Aicmiú
 ·
 Aicme an Tarlaithe
 ·
 Catagóir an Tarlaithe
 (6)
 Déine
 ·
 Damáiste Is Mó
 ·
 Leibhéal Gortaithe
 ·
 Damáiste Tríú Páirtí – (Réimse a mholtar – Níl sin
 ábhartha i ngach cás)
 ·
 Damáiste don Aeradróm – (Réimse a mholtar – Níl sin
 ábhartha i ngach cás)
 (7)
 Baint le ATM (más ábhartha)
 ·
 Difear a rinne ATM
 (8)
 Aimsir (más ábhartha)
 ·
 A Bhaineann le hAimsir
 Más ea
 ·
 Cúinsí Aimsire
 ·
 Cúinsí Solais
 ·
 Luas Gaoithe
 ·
 Infheictheacht
 ·
 Teocht Aeir
 (9)
 Insint
 ·
 Teanga na hInsinte
 ·
 Insint
 (10)
 Tarluithe
 ·
 Cineál an Tarlaithe
 ·
 Céim an Tarlaithe
 (11)
 Aicmiú riosca
 2.2. Réimsí sonraí sonracha
 I gcás ina mbaineann an tarlú le
 haerárthach, saineofar an fhaisnéis seo a leanas:
 (1)
 Aitheantas an aerárthaigh
 ·
 Stát a Chláraithe
 ·
 Deantús/Samhail/Sraith
 ·
 Uimhir sraithe an aerárthaigh
 ·
 Clárúchán an Aerárthaigh
 (2)
 Oibriú an aerárthaigh
 ·
 An tOibreoir
 ·
 An Cineál Oibreora
 (3)
 Tuairisc an Aerárthaigh
 ·
 Catagóir an Aerárthaigh
 ·
 Cineál Tiomána
 ·
 Líon Inneall
 ·
 Grúpa Maise
 (4)
 Stair Eitilte
 ·
 Pointe Imeachta Deireanach
 ·
 Ceann Scríbe Beartaithe
 ·
 Céim na hEitilte
 ·
 Tarlú ar an Talamh
 ·
 Cineál Tuirlingthe – (Réimse a mholtar – Níl sin
 ábhartha i ngach cás)
 ·
 Áit Tuirlingthe – (Réimse a mholtar – Níl sin
 ábhartha i ngach cás)
 (5)
 ATS
 ·
 Rialacha Eitilte Comhaimseartha
 ·
 Cineál Comhaimseartha Tráchta
 Iarscríbhinn
 III: liosta DE na páirtithe leasmhara
 (a)
 Liosta de na páirtithe leasmhara a
 fhéadfaidh faisnéis a fháil ar bhonn cinnidh a bhaineann le cás ar leith i
 gcomhréir le hAirteagal 11(4) nó ar bhonn cinnidh ghinearálta faoi Airteagal 11(6)
 1. Monaróirí: dearthóirí
 agus monaróirí aerárthaí, inneall, lián agus páirteanna agus fearas aerárthaigh
 dearthóirí agus monaróirí córas agus comhpháirteanna Bainistíochta Aerthráchta
 (ATM) dearthóirí agus monaróirí córas agus comhpháirteanna Bainistíochta
 Aerthráchta (ATM) dearthóirí agus monaróirí córas agus cineálacha trealaimh a
 úsáidtear ar thaobh an aeir d’aeradróim
 2. Cothabháil: eagraíochtaí lena
 mbaineann cothabháil nó imchóiriú aerárthaí, inneall, lián agus páirteanna agus
 fearas aerárthaí; lena mbaineann suiteáil, modhnú, cothabháil, deisiú,
 imchóiriú, seiceáil eitiltí nó cigireacht ar shaoráidí aerloingseoireachta; nó
 lena mbaineann cothabháil nó imchóiriú córas thaobh an aeir, comhpháirteanna
 agus trealamh aeradróim
 3. Oibreoirí: aerlínte agus
 oibreoirí aerárthaí agus comhlachais aerlínte agus oibreoirí; oibreoirí
 aeradróm agus comhlachais oibreoirí aeradróm
 4. Soláthróirí seirbhísí
 aerloingseoireachta agus soláthróirí feidhmeanna a bhaineann go sonrach le ATM
 5. Soláthróirí seirbhísí
 aeradróim: eagraíochtaí a bhfuil láimhseáil aerárthaí ar an talamh de chúram
 orthu, lena n‐áirítear breoslú, seirbhísiú, ullmhú bileog lóid, luchtú
 agus tarraingt ag aerfort, maille le tarrtháil agus comhrac dóiteán, nó
 seirbhísí éigeandála eile
 6. Eagraíochtaí oiliúna
 eitlíochta
 7. Eagraíochtaí tríú tíortha:
 údaráis eitlíochta rialtais agus údarás fiosraithe tionóiscí ó thríú tíortha
 8. Eagraíochtaí idirnáisiúnta
 eitlíochta
 9. Taighde: saotharlanna,
 lárionaid nó eintitis taighde poiblí agus príobháideacha; nó ollscoileanna atá
 ag déanamh taighde nó staidéar ar an tsábháilteacht eitlíochta
 (b)
 Liosta de na páirtithe leasmhara a
 fhéadfaidh faisnéis a fháil ar bhonn cinnidh a bhaineann le cás ar leith i
 gcomhréir le hAirteagal 11(4) agus Airteagal 11(5)
 1. Píolótaí
 2. Rialaitheoirí aerthráchta (ar
 bhonn pearsanta) agus comhaltaí foirne ATM/SEIRBHÍSÍ AERLOINGSEOIREACHTA eile
 atá ag déanamh cúraimí a bhaineann leis an tsábháilteacht
 3. Innealtóirí/teicneoirí/foireann
 leictreonaice sábháilteachta aerthráchta/bainisteoirí eitlíochta nó aeradróim
 (ar bhonn pearsanta)
 4. Comhlachtaí
 ionadaíochta gairmiúla d'fhoireann a mbíonn cúraimí sábháilteachta orthu
 IARSCRÍBHINN
 IV: Iarraidh ar fhaisnéis ón stór lárnach Eorpach
 1. Ainm:
 Feidhm/post
 Cuideachta:
 Seoladh:
 Teileafón:
 Seoladh ríomhphoist:
 Dáta:
 Cineál an Ghnó:
 An catagóir páirtí leasmhara lena
 mbaineann tú (féach Iarscríbhinn III de Rialachán (AE) Uimh. .../... ó
 Pharlaimint na hEorpa agus ón gComhairle ar thuairisciú tarluithe i réimse na
 heitlíochta sibhialta):
 2. An fhaisnéis atá á
 hiarraidh (más é do thoil é, bí chomh sonrach agus is féidir san iarraidh
 agus luaigh an dáta/tréimhse ábhartha atá uait):
 3. Fáth na hiarrata:
 4. Mínigh cad chuige na
 faisnéise:
 5. An dáta a bhfuil an fhaisnéis
 de dhíth roimhe:
 6. Ba cheart an fhoirm, agus í
 líonta, a sheoladh, trí ríomhphost, chuig: (pointe teagmhála)
 7. Rochtain ar fhaisnéis
 Ní cheanglaítear ar an bpointe teagmhála aon
 fhaisnéis a iarrtar a chur ar fáil. Ní fhéadfaidh an pointe teagmhála sin a
 dhéanamh ach amháin má tá sé deimhneach go bhfuil an iarraidh i gcomhréir le
 Rialachán (AE) Uimh. .../... ó Pharlaimint na hEorpa agus ón gComhairle maidir
 le tuairisciú tarluithe i réimse na heitlíochta sibhialta. Geallann t‐iarrthóir
 nach n‐úsáidfidh sé ná a eagraíocht an fhaisnéis ach chun na críche a
 ndearna sé tuairisc air faoi phointe 4. Meabhraítear freisin nach
 gcuirfear an fhaisnéis a sholáthraítear ar bhonn na hiarrata seo ar fáil ach
 chun críocha sábháilteachta eitilte dá bhforáiltear in Rialachán (AE) Uimh. .../...
 agus ní chun críocha eile amhail milleán nó dliteanas a shannadh nó chun
 críocha tráchtála.
 Níl cead ag an iarrthóir an fhaisnéis a
 sholáthraítear a nochtadh d'aon duine gan toiliú scríofa an tsoláthróra
 Mura gcomhlíonfar na ceanglais thuasluaite,
 féadfar rochtain ar fhaisnéis bhreise ón Stór Lárnach Eorpacha a dhiúltú agus,
 más infheidhme, aon smachtbhannaí a ghearradh ar an iarrthóir.
 8. Dáta, áit agus síniú:
 RÁITEAS
 AIRGEADAIS REACHTACH
 1. CREAT AN TOGRA/TIONSCNAIMH
 1.1. Teideal an togra
 Togra
 le haghaidh Rialacháin ó Pharlaimint na hEorpa agus ón gComhairle maidir le
 tuairisciú ar tharluithe lena leasaítear Rialachán (AE) Uimh. 996/2010
 agus lena n‐aisghairtear Treoir Uimh. 2003/42/CE, Rialachán ón
 gCoimisiún (CE) Uimh. 1321/2007 agus Rialachán ón gCoimisiún (CE) Uimh. 1330/2007
 1.2. Réimsí beartais lena
 mbaineann i gcreat ABM/ABB[23]
 0602
 : Iompar intíre, aeriompar, agus iompar ar muir
 1.3. Cineál an
 togra
 Baineann
 an togra/tionscnamh le beart nua
 Baineann an togra/tionscnamh le beart nua a leanann
 treoirthionscadal/réamhbheart[24]
 Baineann an togra/tionscnamh le síneadh
 ar ghníomhaíocht atá ann cheana
 Baineann an togra/tionscnamh le gníomhaíocht a atreoraíodh i dtreo
 gníomhaíochta nua
 1.4. Cuspóirí
 1.4.1. Cuspóirí straitéiseacha
 ilbhliantúla an Choimisiúin ar a bhfuil an togra dírithe
 "Iompar
 atá sábháilte agus slán a chur chun cinn" (Cuspóir sonrach 2 de chuid
 Phlean Bainistíochta 2012 DG MOVE, iompar intíre, aeriompar agus iompar ar
 muir).
 Tá
 sé de chuspóir ag beartais DG MOVE seirbhísí iompair a sholáthar do shaoránaigh
 na hEorpa atá iomaíoch, inbhuanaithe, slán agus sábháilte. Is príomheilimint í
 earnáil an iompair de straitéis 2020 an Choimisiúin.
 Faoin
 gcuspóir ginearálta seirbhísí iomaíocha iompair a sholáthar do shaoránaigh na
 hEorpa chun go gcuirfear le fás agus le poist, tá an togra le haghaidh
 Rialacháin maidir le tuairisciú ar tharluithe laistigh den ghníomhaíocht ABB
 "iompar intíre, aeriompar agus iompar ar muir" ina cuidiú díreach an
 cuspóir sainiúil iompar atá slán sábháilte a chur chun cinn.
 1.4.2. Cuspóir sonrach agus
 gníomhaíocht ABM/ABB lena mbaineann
 Cuspóir sonrach
 Na
 gníomhaíochtaí ar leibhéal an AE a bhaineann le tuairisciú ar tharluithe a
 neartú agus a chur ar bhonn foirmiúil, go háirithe an anailís ar fhaisnéis
 sábháilteachta atá sa Stór Lárnach Eorpach chun a chinneadh, go speisialta, cé
 na príomhréimsí riosca san Aontas.
 Is
 í Gníomhaireacht Sábháilteachta Eitlíochta na Eorpa a chomhordóidh na
 gníomhaíochtaí.
 Gníomhaíocht ABM/ABB lena mbaineann:
 Caibidil 0602:
 Iompar intíre, aeriompar, agus iompar ar muir
 1.4.3. Torthaí agus tionchar a
 bhfuiltear ag súil leo
 Sonraigh an tionchar a
 bheadh ag an togra/tionscnamh ar na tairbhithe/grúpaí ar a bhfuil sé dírithe.
 Dá
 ndéanfaí anailís ar na sonraí atá sa Stór Lárnach Eorpach ar leibhéal an
 Aontais agus dá gcuirfí Líonra na nAnailíseoirí ar bhonn foirmiúil, ghnóthófaí
 na sochair seo a leanas:
 -
 Shainaithneofaí fadhbanna sábháilteachta eitlíochta is féidir a bheith ann agus
 na príomhréimsí riosca ar leibhéal an Aontais;
 -
 D’fhéadfadh an tAontas Eorpach a chuid iarrachtaí a bhunú ar shonraí;
 -
 Thabharfaí tacaíocht don Chlár Sábháilteachta Eitlíochta Eorpach (EASP) agus
 don Phlean Sábháilteachta Eitlíochta Eorpach (EASp);
 Chuideofaí
 leis na Ballstáit a n‐oibleagáidí féin a chomhlíonadh, go háirithe trí
 rochtain a thabhairt dóibh ar thacar níos leithne sonraí.
 1.4.4. Táscairí torthaí agus
 tionchair
 Sonraigh na táscairí
 lena léirítear an faireachán ar chur chun feidhme an togra/tionscnaimh.
 Neamhbhainteach
 1.5. An foras atá leis an
 togra/tionscnamh
 1.5.1. Na ceanglais is gá a
 chomhlíonadh sa ghearrthéarma nó san fhadtéarma
 Rannchuidiú
 leibhéal níos airde sábháilteachta eitlíochta sibhialta a bhaint amach.
 1.5.2. Luach breise a bhaineann le
 rannpháirteachas an AE
 Comhordaíonn
 agus comhlánann gníomhaíocht an AE gníomhaíochtaí na mBallstát.
 1.5.3. Ceachtanna a foghlaimíodh ó
 thaithí eile dá leithéid san am a chuaigh thart
 Neamhbhainteach
 1.5.4. Comhoiriúnacht d'ionstraimí
 ábhartha eile agus sineirgíocht a d'fhéadfadh a bheith ann
 Neamhbhainteach
 1.6. Fad agus tionchar airgeadais
 ̈ Togra/tionscnamh a bhfuil fad teoranta
 leis
 –
 ̈ Togra/tionscnamh a bheidh i bhfeidhm ón [LL/MM]BBBB go dtí an
 [LL/MM]BBBB
 –
 ̈ Tionchar airgeadais ó BBBB go BBBB
 Togra/tionscnamh a bheidh i
 bhfeidhm ar feadh tréimhse neamhtheoranta
 –
 cuirfear tús lena chur i bhfeidhm le linn na
 tréimhse tosaigh 2014 go BBBB
 –
 cuirfear ag feidhmiú go hiomlán ina dhiaidh sin é.
 1.7. Modhanna bainistíochta atá
 beartaithe[25]
 ̈ Bainistíocht dhíreach láraithe ag an gCoimisiún
 Bainistíocht
 indíreach láraithe trí na cúraimí cur chun feidhme a tharmligean chuig:
 –
 ̈ gníomhaireachtaí feidhmiúcháin
 – comhlachtaí a chur na Comhphobail[26]
 ar bun (an Ghníomhaireacht Eorpach um Shábháilteacht Eitlíochta)
 –
 ̈ comhlachtaí náisiúnta san earnáil phoiblí/comhlachtaí a bhfuil misean
 seirbhíse poiblí acu
 –
 ̈ daoine a bhfuil sé de chúram orthu bearta ar leith a chur chun
 feidhme de bhun Theideal V den Chonradh ar an Aontas Eorpach agus atá
 sainaitheanta sa ghníomh bunaidh ábhartha de réir bhrí Airteagal 49 den
 Rialachán Airgeadais
 ̈ Bainistíocht chomhpháirteach leis na Ballstáit
 ̈ Bainistíocht dhíláraithe le tríú tíortha
 ̈ (Comhbhainistíocht le
 heagraíochtaí idirnáisiúnta (tabhair sonraí)
 I gcás ina sonraítear
 níos mó ná modh bainistíochta amháin, tabhair sonraí sa
 Roinn "Nótaí" le do thoil.
 Nótaí
 Chun cuspóir
 sonrach Uimh. 1 a bhaint amach, is gá go háirithe acmhainní breise daonna
 a thabhairt do Ghníomhaireacht Sábháilteachta Eitlíochta na hEorpa agus meastar
 gur beirt a bheidh de dhíth (EUR 300,000 in aghaidh na bliana lena n‐áirítear
 2 x EUR 130 000 ar an líne buiséid “caiteachas ar fhoireann”
 agus 2 x EUR 20 000 ar an líne buiséid “caiteachas ar bhonneagar agus
 caiteachas oibriúcháin”). Úsáidfear buiséad misin breise EUR 40 000
 chun tacú leis na Ballstáit ar an láthair agus úsáidfear €25 000 chun tacú
 le gníomhaíochtaí for‐rochtana amhail saotharlanna agus seimineáir ar fud
 na hEorpa.
 Dá bhrí sin,
 EUR 365 000 san iomlán a bheidh sna costais bhreise bhuiséid a
 mheastar a bheith leis an EASA, agus cumhdóidh athlonnadh laistigh de na
 hacmhainní atá ag an ngníomhaireacht faoi láthair an tsuim sin go hiomlán.
 2. BEARTA BAINISTÍOCHTA
 2.1. Rialacha faireacháin agus
 tuairiscithe
 Sonraigh cé chomh
 minic, agus na coinníollacha.
 Gach
 bliain, déantar faireachán ar obair an EASA agus déantar meastóireacht ar an
 obair sin sa tuarascáil ghinearálta bhliantúil (don bhliain roimhe sin) agus sa
 chlár oibre (don chéad bhliain eile). Is é Bord Bainistíochta na
 Gníomhaireachta a ghlacann an dá dhoiciméad seo agus cuirtear iad chuig
 Parlaimint na hEorpa, chuig an gComhairle, chuig an gCoimisiún, chuig an gCúirt
 Iniúchóirí agus chuig na Ballstáit.
 Déantar
 meastóireacht sheachtrach neamhspleách gach cúig bliana chun a mheas cé chomh
 maith agus atá a cúraimí á gcomhlíonadh ag an EASA agus chun meastóireacht a
 dhéanamh ar an tionchar a bheadh ag rialacha coiteanna agus ag obair na
 Gníomhaireachta ar an leibhéal ginearálta sábháilteachta san eitlíocht.
 2.2. Córas bainistíochta agus
 rialaithe
 2.2.1. Na rioscaí a aithníodh
 Neamhbhainteach
 2.2.2. Modhanna rialaithe atá
 beartaithe
 Gach
 bliain, déanfar faireachán agus meastóireacht ar obair an EASA sa tuarascáil
 ghinearálta bhliantúil (don bhliain roimhe sin) agus sa chlár oibre (don chéad
 bhliain eile). Is é Bord Bainistíochta na Gníomhaireachta a ghlacfaidh an dá
 dhoiciméad seo agus cuirfear iad chuig Parlaimint na hEorpa, chuig an
 gComhairle, chuig an gCoimisiún, chuig an gCúirt Iniúchóirí agus chuig na
 Ballstáit.
 2.3. Bearta chun calaois agus
 neamhrialtachtaí a chosc
 Sonraigh bearta
 coisctheacha agus cosanta atá ann cheana nó atá beartaithe.
 Is
 é an Stiúrthóir Feidhmiúcháin a chuirfidh buiséad na Gníomhaireachta i ngníomh.
 Tíolacfaidh sé don Choimisiún, don Chúirt Bhreithiúnais agus do Bhord
 Bainistíochta na Gníomhaireachta, uair sa bhliain, cuntais mhionsonraithe don
 bhliain roimhe sin ina léireofar ioncam agus caiteachas. Lena chois sin, beidh
 na téarmaí tagartha céanna in úsáid ag iniúchóir inmheánach an Choimisiúin agus
 é ag déanamh iniúchta ar an EASA agus ar ranna an Choimisiúin, agus beidh córas
 iniúchta inmheánaigh ag an nGníomhaireacht cosúil leis an gcóras atá ag an
 gCoimisiún.
 Beidh
 feidhm gan srian maidir leis an EASA ag Rialachán (CE) Uimh. 1073/1999 ó
 Pharlaimint na hEorpa agus ón gComhairle an 25 Bealtaine 1999 maidir
 le himscrúduithe arna seoladh ag an Oifig Eorpach Frith‐Chalaoise (OLAF)[27],
 agus ag an gcomhaontú idirinstitiúideach an 25 Bealtaine 1999 maidir
 le himscrúduithe inmheánacha arna seoladh ag OLAF.
 3. AN TIONCHAR AIRGEADAIS A MHEASTAR A
 BHEIDH AG AN TOGRA/TIONSCNAMH
 3.1. Ceanteidteal/Ceannteidil an
 chreata airgeadais ilbhliantúil agus an líne/na línte buiséid ar a n‐imreofar
 tionchar (creat airgeadais ilbhliantúil nua 2014-2020)
 · Línte buiséid atá ann cheana
 In ord cheannteidil agus línte buiséid an chreata
 airgeadais ilbhliantúil (2014-2020).
 Ceannteideal an chreata airgeadais ilbhliantúil || Líne buiséid || Cineál caiteora || Ranníocaíocht
 Uimhir [Tuairisc........................................] || LD/LN ([28]) || ó thíortha CSTE[29] || ó thíortha is iarrthóirí[30] || ó thríú tíortha || de réir bhrí Airteagal 18(1)(aa) den Rialachán Airgeadais
 1 || (Nua) 06.02.02 fóirdheontais an EASA || LD/LN || IS FÉIDIR || NÍL[31] || NÍL || NÍL
 3.2. An tionchar a mheastar a
 bheidh ag an togra/tionscnamh ar chaiteachas
 3.2.1. Achoimre ar an tionchar a
 mheastar a bheidh ar chaiteachas[32]
 EUR milliúin (go dtí an 3ú deachúil)
 Ceannteideal an chreata airgeadais ilbhliantúil: || 1 || Fás cliste agus cuimsitheach
 Ard‐Stiúrthacht: MOVE || || || Bliain 2014 N[33] || Bliain 2014 N+1 || Bliain 2014 N+2 || Bliain 2014 N+3 || Bliain N + 4 agus ina dhiaidh sin (neamhchinntithe) || IOMLÁN
  Leithreasuithe oibríochtúla || || || || || ||
 Líne Buiséid: new 06.02.02 || Ceangaltais || (1) || 0.365 || 0.365 || 0.365 || 0.365 || 0.365 ||
 Íocaíochtaí || (2) || 0.365 || 0.365 || 0.365 || 0.365 || ||
 Leithreasuithe de chineál riaracháin arma maoiniú ó chlúdach clár sonrach[34] || || || || || ||
 IOMLÁN na leithreasuithe do DG MOVE || Ceangaltais || =1+1a +3 || 0.365 || 0.365 || 0.365 || 0.365 || 0.365 ||
 Íocaíochtaí || =2+2a +3 || 0.365 || 0.365 || 0.365 || 0.365 || 0.365 ||
  IOMLÁN leithreasaí faoi chomhair oibríochtaí || Ceangaltais || (4) || 0.365 || 0.365 || 0.365 || 0.365 || 0.365 ||
 Íocaíochtaí || (5) || 0.365 || 0.365 || 0.365 || 0.365 || 0.365 ||
  IOMLÁN leithreasaí de chineál riaracháin arna maoiniú ó chlúdach na gclár sonrach || (6) || || || || || ||
 IOMLÁN na leithreasuithe faoi THEIDEAL 1 den chreat airgeadais ilbhliantúil || Ceangaltais || =4+ 6 || 0.365 || 0.365 || 0.365 || 0.365 || 0.365 ||
 Íocaíochtaí || =5+ 6 || 0.365 || 0.365 || 0.365 || 0.365 || 0.365 ||
 Ceannteideal an chreata airgeadais ilbhliantúil: || 5 || "Caiteachas riaracháin "[35]
 EUR milliúin (go dtí an 3ú deachúil)
 || || || Bliain 2014 N || Bliain 2014 N+1 || Bliain 2014 N+2 || Bliain 2014 N+3 || cuir isteach an méid blianta agus is gá chun fad an tionchair a léiriú (féach pointe 1.6) || IOMLÁN
 DG: <.......> ||
  Acmhainní daonna || || || || || || || ||
  Caiteachas riaracháin eile || || || || || || || ||
 IOMLÁN DG <....> || Leithreasuithe || || || || || || || ||
 IOMLÁN na leithreasuithe faoi THEIDEAL 5 den chreat airgeadais ilbhliantúil || (Iomlán na nceangaltas = Iomlán na n‐íocaíochtaí) || || || || || || || ||
 EUR milliúin (go dtí an 3ú deachúil)
 || || || Bliain 2014 N[36] || Bliain 2014 N+1 || Bliain 2014 N+2 || Bliain 2014 N+3 || cuir isteach an méid blianta agus is gá chun fad an tionchair a léiriú (féach pointe 1.6) || IOMLÁN
 IOMLÁN na leithreasuithe faoi THEIDIL 1 go dtí 5 den chreat airgeadais ilbhliantúil || Ceangaltais || || || || || || || ||
 Íocaíochtaí || || || || || || || ||
 3.2.2. An tionchar a mheastar a
 bheidh ag an togra/tionscnamh ar leithreasuithe faoi chomhair oibríochtaí
 –
 ̈ Ní éilíonn an togra/tionscnamh go n‐úsáidfear leithreasuithe
 faoi chomhair oibríochtaí
 – Éilíonn an togra/tionscnamh go n‐úsáidfear
 leithreasuithe faoi chomhair oibríochtaí mar a mhínítear thíos:
 Leithreasuithe faoi chomhair ceangaltas in EUR
 milliúin (go dtí an 3ú deachúil)
 Sonraigh cuspóirí agus aschuir ò || || || Bliain N[37] || Bliain 2014 N+1 || Bliain 2014 N+2 || Bliain 2014 N+3 || Bliain N + 4 agus ina dhiaidh sin (neamhchinntithe) || IOMLÁN
 ASCHUIR
 Saghas aschuir[38] || Meánchostas an aschuir || Líon na n‐ascur || Costas || Líon na n‐ascur || Costas || Líon na n‐aschur || Costas || Líon na n‐aschur || Costas || Líon na n‐aschur Costas || Líon iomlán na n‐aschur || Iomlán iomlán
 CUSPÓIR SONRACH UIMH. 1[39]... || || || || || || || || || || || || || || || ||
 Aschur || Féach || 0.365 || || 0.365 || || 0.365 || || 0.365 || || 0.365 || 0.365 || ||
 COSTAS IOMLÁN || || 0.365 || || 0.365 || || 0.365 || || 0.365 || 0.365 || ||
 * Tá an t‐aschur dochainníochtaithe agus
 sainítear é mar "an méid a chuirtear le feabhsú sábháilteachta
 eitlíochta".
 3.2.3. An tionchar a mheastar a
 bheidh ag an togra/tionscnamh ar leithreasuithe de chineál riaracháin
 3.2.3.1. Achoimre
 –
 Ní
 éilíonn an togra/tionscnamh go n‐úsáidfear leithreasuithe de chineál
 riaracháin
 –
 ̈ Éilíonn an togra/tionscnamh go n‐úsáidfear leithreasuithe de
 chineál riaracháin mar a mhínítear thíos:
 EUR milliúin (go dtí
 an 3ú deachúil)
 || Bliain 2014 N [40] || Bliain 2014 N+1 || Bliain 2014 N+2 || Bliain 2014 N+3 || cuir isteach an méid blianta agus is gá chun fad an tionchair a léiriú (féach pointe 1.6) || IOMLÁN
 CEANNTEIDEAL 5 den chreat airgeadais ilbhliantúil || || || || || || || ||
 Acmhainní daonna || || || || || || || ||
 Caiteachas riaracháin eile || || || || || || || ||
 Fo‐iomlán CEANNTEIDEAL 5 den chreat airgeadais ilbhliantúil || || || || || || || ||
 Lasmuigh de CHEANNTEIDEAL 5 den chreat airgeadais bliantúil || || || || || || || ||
 Acmhainní daonna || || || || || || || ||
 Caiteachas eile de chineál riarthach || || || || || || || ||
 Fo‐iomlán Lasmuigh de CHEANNTEIDEAL 5[41] den chreat airgeadais ilbhliantúil || || || || || || || ||
 IOMLÁN || || || || || || || ||
 3.2.3.2. Na hacmhainní daonna a
 mheastar a bheidh riachtanach
 –
 Ní
 éilíonn an togra/tionscnamh go n‐úsáidfear acmhainní daonna
 –
 ̈ Éilíonn an togra/tionscnamh go n‐úsáidfear acmhainní daonna mar
 a mhínítear thíos:
 Sloinnfear an meastachán i méideanna iomlána
 (nó go dtí an 1ú deachúil ar a mhéad)
 || Bliain 2014 N || Bliain 2014 N+1 || Bliain N+2 || Bliain N+3 || cuir isteach an méid blianta agus is gá chun fad an tionchair a léiriú (féach pointe 1.6)
  Poist don phlean bunaíochta (oifigigh agus gníomhairí sealadacha)
 XX 01 01 01 (Ceanncheathrú agus Oifigí Ionadaíocht an Choimisiúin) || || || || || || ||
 XX 01 01 02 (Toscaireachtaí) || || || || || || ||
 XX 01 05 01 (Taighde indíreach) || || || || || || ||
 10 01 05 01 (Taighde díreach) || || || || || || ||
  Pearsanra seachtrach (i gcoibhéis lánaimseartha: FTE)[42]
 XX 01 02 01 (CA, INT, SNE ón 'gclúdach iomlánaíoch') || || || || || || ||
 XX 01 02 02 (CA, INT, JED, LA agus SNE sna toscaireachtaí) || || || || || || ||
 XX 01 04 yy[43] || - sa Cheanncheathrú[44] || || || || || || ||
 i dtoscaireachtaí || || || || || || ||
 XX 01 05 02 (CA, INT, SNE – Taighde indíreach) || || || || || || ||
 10 01 05 02 (CA, INT, SNE – Taighde díreach) || || || || || || ||
 Línte buiséid eile (sonraigh) || || || || || || ||
 IOMLÁN || || || || || || ||
 Is é XX an réimse beartais nó an
 ceannteideal buiséid lena mbaineann.
 Comhlíonfar na
 riachtanais acmhainní daonna le foireann ón Ard‐Stiúrthóireacht a bhfuil
 bainistíocht na gníomhaíochta faoina cúram cheana agus/nó atá ath‐imlonnaithe
 laistigh den Ard‐Stiúrthóireacht, mar aon le haon leithdháileadh breise a
 d'fhéadfaí a thabhairt don Ard‐Stiúrthóireacht atá i mbun na
 bainistíochta faoi chuimsiú an nós imeachta maidir le leithdháileadh bliantúil
 i bhfianaise na srianta buiséadacha.
 Cur síos ar na
 cúraimí a bheidh le déanamh:
 Oifigigh agus gníomhairí sealadacha ||
 Pearsanra seachtrach ||
 3.2.4. Comhoiriúnacht don chreat
 airgeadais ilbhliantúil reatha atá le bheith ann
 –
 Tá
 an togra/an tionscnamh comhoiriúnach don chreat airgeadais ilbhliantúil nua
 2014-2020[45].
 –
 ̈ Beidh athchlárú an cheannteidil ábhartha sa chreat airgeadais
 ilbhliantúil ag gabháil leis an togra/tionscnamh seo.
 Mínigh an cineál athchláraithe a bhfuil gá leis, agus
 sonraigh na línte buiséid lena mbaineann agus na méideanna comhfhreagracha.
 –
 ̈ Éilíonn an togra/tionscnamh go gcuirfear an ionstraim sholúbthachta i
 bhfeidhm nó go ndéanfar athbhreithniú ar an gcreat airgeadais ilbhliantúil[46].
 Mínigh an méid a bhfuil gá leis, agus sonraigh na
 ceannteidil agus na línte buiséid lena mbaineann agus na méideanna comhfhreagracha.
 3.2.5. Ranníocaíochtaí ó thríú
 páirtithe
 –
 Ní dhéantar foráil sa togra/tionscnamh maidir le
 cómhaoiniú le tríú páirtithe
 –
 Déantar foráil sa togra/tionscnamh maidir le
 cómhaoiniú atá réamh mheasta thíos:
 Leithreasuithe in EUR milliúin (go dtí an 3ú deachúil)
 || Bliain 2014 N || Bliain 2014 N+1 || Bliain 2014 N+2 || Bliain 2014 N+3 || cuir isteach an méid blianta agus is gá chun fad an tionchair a léiriú (féach pointe 1.6) || Iomlán
 Sonraigh an comhlacht cómhaoinithe || || || || || || || ||
 IOMLáN na leithreasuithe cómhaoinithe || || || || || || || ||
 3.3. An tionchar a mheastar a
 bheidh ar ioncam
 –
 Ní bheidh tionchar airgeadais ar bith ag an togra
 ar ioncam.
 –
 ̈ Beidh an tionchar airgeadais seo a leanas ag an togra/tionscnamh:
 –
 ̈ ar acmhainní dílse
 –
 ̈ ar ioncam ilghnéitheach
 EUR milliúin (go dtí an 3ú deachúil)
 Líne buiséid ioncaim || Leithreasuithe atá ar fáil don tréimhse bhuiséadach leanúnach || Tionchar an togra/tionscnaimh[47]
 Bliain 2014 N || Bliain 2014 N+1 || Bliain 2014 N+2 || Bliain 2014 N+3 || ... iontráil na colúin ar fad a theastaíonn le fad an tionchair a thaispeáint (féach pointe 1.6)
 Airteagal .... || || || || || || || ||
 I gcás ioncaim
 ilghnéithigh shannta, sonraigh na línte buiséid a n‐imrítear tionchar
 orthu.
 Sonraigh an modh chun an
 tionchar ar ioncam a ríomh.
 [1] Treoir 2003/42/CE ó Pharlaimint na hEorpa agus ón
 gComhairle an 13 Meitheamh 2003 maidir le tuairisciú ar tharluithe in
 eitlíocht shibhialta; IO L 167, 4.7.2003, Lch. 23.
 [2] Rialachán ón gCoimisiún (CE) Uimh. 1321/2007
 an 12 Samhain 2007 lena leagtar síos rialacha cur chun feidhme chun faisnéis
 a bhaineann le tarluithe eitlíochta sibhialta a chomhtháthú i stór lárnach, IO
 L 294 an 13.11.2007, Lch. 3; agus Rialachán ón gCoimisiún (CE) Uimh. 1330/2007
 an 24 Meán Fómhair 2007 lena leagtar síos rialacha cur chun feidhme
 maidir le faisnéis ar tharluithe eitlíochta sibhialta a scaipeadh ar pháirtithe
 leasmhara, IO L 295 an 14.11.2007, Lch. 7. Treoir 2003/42/CE ó
 Pharlaimint na hEorpa agus ón gComhairle an 13 Meitheamh 2003 maidir
 le tuairisciú ar tharluithe in eitlíocht shibhialta; IO L 167, 4.7.2003,
 Lch. 23.
 [2] Rialachán ón gCoimisiún (CE) Uimh. 1321/2007 an 12 Samhain 2007
 lena leagtar síos rialacha cur chun feidhme chun faisnéis a bhaineann le
 tarluithe eitlíochta sibhialta a chomhtháthú i stór lárnach, IO L 294 an
 13.11.2007, Lch. 3 agus Rialachán ón gCoimisiún (CE) Uimh. 1330/2007
 an 24 Meán Fómhair 2007 lena leagtar síos rialacha cur chun feidhme
 maidir le faisnéis ar tharluithe eitlíochta sibhialta a scaipeadh ar pháirtithe
 [3] Rialachán (AE) Uimh. 996/2010 ó Pharlaimint na
 hEorpa agus ón gComhairle an 20 Deireadh Fómhair 2010 maidir le tionóiscí
 agus teagmhais in eitlíocht shibhialta a imscrúdú agus a chosc agus lena n‐aisghairtear
 Treoir 94/56/CE Téacs atá ábhartha maidir leis an LEE; IO L 295,
 12.11.2010, Lch. 35.
 [4] COM/2011/0144 final.
 [5] COM/2011/0670 final.
 [6] Tá achoimre an gcomhairliúchán ar fáil ar an leathanach
 gréasáin: http://ec.europa.eu/transport/air/consultations/2011_01_09_occurence_en.htm.
 [7] Cinneadh ón gCoimisiún an
 20 Bealtaine 1998 maidir le bunú Cistí Earnála Idirphlé lena gcuirtear
 Idirphlé chun cinn idir na comhpháirtithe sóisialta ar an leibhéal Eorpach; IO L 225,
 12.8.1998, Lch. 27.
 [8] Tá achoimre an chruinnithe agus na conclúidí arna
 nglacadh ar fáil ar an leathanach gréasáin a leanas: http://ec.europa.eu/transport/modes/air/events/2012-04-19-seminar-aviation‐safety_en.htm.
 [9] IO C , , Lch. .
 [10] IO C , , Lch. .
 [11] IO C , [...], Lch. [...].
 [12] IO L 295, 12.11.2010, Lch. 35.
 [13] IO L 55, 28.2.2011, Lch. 13.
 [14] IO L 281, 23.11.1995, Lch. 31.
 [15] IO L 8, 12.1.2001, Lch. 1.
 [16] IO L 145, 31.5.2001, Lch. 43.
 [17] IO L 167, 4.7.2003, Lch. 23.
 [18] IO L 294, 13.11.2007, Lch. 3.
 [19] IO L 295, 14.11.2007, Lch. 7.
 [20] Rialachán (CE) Uimh. 1008/2008 ó Pharlaimint na
 hEorpa agus ón gComhairle an 24 Meán Fómhair 2008 maidir le
 rialacha comhchoiteanna le haghaidh oibriú aersheirbhísí sa Chomhphobal
 (Athmhúnlú) (Téacs atá ábhartha maidir leis an LEE); IO L 293, 31.10.2008, Lch. 3.
 [21] Rialachán (CE) Uimh. 216/2008 ó Pharlaimint na hEorpa
 agus ón gComhairle an 20 Feabhra 2008 maidir le rialacha
 comhchoiteanna i réimse na heitlíochta sibhialta agus lena mbunaítear
 Gníomhaireacht Eorpach um Shábháilteacht Eitlíochta, agus lena n‐aisghairtear
 Treoir 91/670/CEE ón gComhairle, Rialachán (CE) Uimh. 1592/2002 agus Treoir 2004/36/CE
 (Téacs atá ábhartha maidir leis an LEE); IO L 79, 19.3.2008, Lch. 1.
 [22] Rialachán (CE) Uimh. 859/2008 ón gCoimisiún an 20 Lúnasa 2008
 lena leasaítear Rialachán (CEE) Uimh 3922/91 ón gComhairle maidir le
 ceanglais teicniúla agus nósanna imeachta coiteanna is infheidhme maidir le
 iompar tráchtála le heitleán; IO L 254, 20.9.2008, lch 1.
 [23] ABM: Bainistiú de réir gníomhaíochtaí – ABB: Bunú an bhuiséid de réir gníomhaíochtaí.
 [24] Dá dtagraítear dó in Airteagal 49(6)(a)
 nó (b) den Rialachán Airgeadais.
 [25] Is féidir mionsonraí ar na modhanna bainistíochta agus
 tagairtí don Rialachán Airgeadais a fheiceáil ar shuíomh gréasáin DG Budg: http://www.cc.cec/budg/man/budgmanag/budgmanag_en.html
 [26] Dá dtagraítear in Airteagal 185
 den Rialachán Airgeadais.
 [27] IO L 136, 31.5.1999, Lch. 1.
 [28] LD = Leithreasuithe difreáilte / LN =
 Leithreasuithe neamhdhifreáilte
 [29] Comhlachas Saorthrádála na hEorpa.
 [30] Tíortha is iarrthóirí agus, nuair is iomchuí, tíortha ó na
 Balcáin Thiar a d'fhéadfadh a bheith ina n‐iarrthóirí
 [31] Rannpháirtíocht tríú tíortha Eorpacha
 a bhfuil baint acu leis an nGníomhaireacht (an Eilvéis, an Iorua agus an
 Íoslainn).
 [32] Cumhdóidh athlonnú na suimeanna seo.
 [33] Má ghlactar leis gurb í bliain N
 2014, an bhliain a d'fhéadfaí é a ghlacadh
 [34] Cúnamh agus caiteachas teicniúil
 agus/nó riaracháin ar mhaithe le cláir agus/nó bearta AE (seanlínte
 "BA"), taighde indíreach, taighde díreach a chur chun feidhme.
 [35] Níl aon chaiteachas riaracháin ann do
 DG MOVE.
 [36] Is í bliain N an bhliain a gcuirtear
 tús le cur chun feidhme an togra/tionscnaimh.
 [37] Má ghlactar leis gurb í bliain N
 2014, an bhliain a d'fhéadfaí é a ghlacadh.
 [38] Is iad na haschuir táirgí agus seirbhísí
 atá le soláthar (e.g.: líon
 malartuithe mac léinn arna maoiniú, líon km de bhóithre arna dtógáil).
 [39] Mar a thuairiscítear i Roinn 1.4.2. "Cuspóirí
 sonracha..."
 [40] Is í bliain N an bhliain a chuirtear
 tús le cur chun feidhme an togra/tionscnaimh.
 [41] Cúnamh agus caiteachas teicniúil agus/nó riaracháin ar
 mhaithe le cláir agus/nó bearta AE (seanlínte "BA"), taighde
 indíreach, taighde díreach a chur chun feidhme.
 [42] CA= Gníomhaire ar conradh; INT= Foireann ghníomhaireachta
 ("Intérimaire"); JED =
 "Jeune Expert en Délégation" (Saineolaí óg i dToscaireacht); LA= Gníomhaire áitiúil; SNE= Saineolaí náisiúnta ar iasacht;
 [43] Faoi bhun na huasteorann do
 phearsanra seachtrach ó leithreasuithe faoi chomhair oibríochtaí (na seanlínte
 "BA").
 [44] Le haghaidh na gCistí Struchtúracha,
 an Chiste Eorpaigh Talmhaíochta um Fhorbairt Tuaithe (CETFT) agus an Chiste
 Eorpaigh Iascaigh (CEI) go bunúsach.
 [45] Tá plé ar an gcreat airgeadais ilbhliantúil (2014-2020) ar
 siúl fós.
 [46] Féach pointí 19 agus 24 den
 Chomhaontú Idirinstitiúideach
 [47] A fhad a bhaineann le hacmhainní
 dílse traidisiúnta (dleachtanna talmhaíochta, tobhaigh siúcra), ní mór na
 méideanna a luaitear a bheith ina nglanmhéideanna, i.e. méideanna comhlána agus
 25 % de chostais bhailiúcháin a bheith bainte astu.